สื่อเชื่อมโยง

พระเจ้าไม่ได้คิดว่าการอธิษฐานเป็นพิธีกรรมทางศาสนา ทว่าเป็นการสื่อสารที่มีชีวิตชีวาและเปี่ยมด้วยความรัก ระหว่างเพื่อนสนิท

แต่น่าเสียดายที่ว่าผู้คนส่วนใหญ่คิดว่าเขาพูดคุยกับพระเจ้าอย่างนั้นไม่ได้ บางคนคิดว่าตนไม่เคร่งศาสนามากพอ ไม่ดีพอ หรือไม่ฝักใฝ่ทางวิญญาณมากพอ บ้างก็คิดว่าพระองค์ยิ่งใหญ่และสูงส่งเกินไปสำหรับเขา บางคนคิดว่าพระองค์มีภารกิจยุ่ง จนไม่มีเวลามาสนใจเขา และปัญหาของเขา เขาคิดว่านั่นคงไม่สำคัญต่อพระองค์มากนัก บ้างก็รู้สึกว่าไม่ควรค่า และไม่ดีพอ บางคนรู้สึกผิดหรือละอายใจกับสิ่งที่ได้ทำไป บางคนถึงกับหวาดกลัวพระองค์ ถ้าเขาเพียงแต่เข้าใจว่าพระองค์เล็งเห็นแตกต่างไปอย่างไร!

พระเจ้าอยากมีสื่อสัมพันธ์ส่วนตัวกับเราแต่ละคน พระองค์อยากให้มีความลึกซึ้ง มีความหมาย สมหวัง และเป็นไปตามธรรมชาติที่สุดในชีวิตเรา ไม่ใช่ว่าพระองค์อยากตัดความสัมพันธ์อื่นๆ และกิจกรรมต่างๆ ที่เราชอบและถือ_ว่าสำคัญ แต่ในทางกลับกัน พระองค์อยากเป็นส่วนหนึ่งใน ทุกอย่างนั้น พระองค์อยากให้ชีวิตประจำวันของเราง่ายดายขึ้น พระองค์อยากให้สิ่งที่เราประสบมีความหมายมากขึ้น พระองค์อยากชื่นชมกับเราด้วย อีกนัยหนึ่งก็คือ พระองค์อยากให้ชีวิตเราดีขึ้น พระองค์อยากเพิ่มมิติใหม่ที่แสนวิเศษให้กับทุกสิ่งที่เราทำ ซึ่งก็คือมิติการมีพระองค์ผู้เปี่ยมความรัก สถิตอยู่ด้วย

เราสร้างความสัมพันธ์อย่างนั้นขึ้นมาได้อย่างไร โดยเฉพาะเมื่อเรารู้สึกต่ำต้อย ไม่ฝักใฝ่ในวิญญาณ และไม่ควรค่า? เราเชื่อมสัมพันธ์เช่นนั้นได้อย่างไร? ง่ายนิดเดียว โดยผ่านพระบุตรของพระองค์ คือพระเยซู

เราไม่อาจเข้าใจอย่างถ่องแท้ว่าพระเจ้าผู้เป็นพระบิดาของเรายิ่งใหญ่และน่า อัศจรรย์ใจแค่ไหน เพราะพระองค์และพระวิญญาณของพระองค์ยิ่งใหญ่กว่าจักรวาลทั้งหมด พระองค์เหนือล้ำเกินกว่าที่เราจะเข้าใจได้ พระองค์จึงต้องส่งท่านผู้หนึ่งที่ชี้ให้เห็นความรักของพระองค์ได้ ท่านผู้ที่เราสัมผัสได้ ท่านผู้ซึ่งช่วยให้พวกเรามนุษย์ที่มีความเข้าใจจำกัดเข้าใจพระเจ้าได้ พระองค์จึงส่งพระบุตรของพระองค์มา คือพระเยซู

พระเยซูดำเนินชีวิตอยู่บนโลกเป็นเวลาสามสิบสามปี ในร่างมนุษย์ พระองค์ได้สัมผัสความยินดีและความเศร้าโศก ที่พวกเรามนุษย์ประสบกัน (ยอห์น 1:1-3, 14 ฮีบรู 4:15) พระเยซูเคยมาอยู่ในโลกนี้ พระองค์เข้าใจเรา และเป็นสื่อเชื่อมโยงระหว่างเรากับพระเจ้า (1 ทิโมธี 2:5)

เราพูดคุยอย่างเป็นกันเองกับพระเยซูได้ พระเยซูถึงกับบอกเราให้ขอพระองค์เข้ามาในใจ "นี่แน่ะ เรายืนริมประตู เคาะอยู่ ถ้าผู้ใดจะฟังเสียงเรา และเปิดประตู เราจะเข้ามาหาผู้นั้น และรับประทานอาหารกับเขา และเขากับเรา" (วิวรณ์ 3:20) เราติดต่อกับพระเยซูเป็นส่วนตัวได้โดยตรง เราติดต่อพระเจ้าได้ ผ่านพระเยซู

ถ้าหากว่าคุณอธิษฐานรับพระเยซูไว้เป็นพระผู้ช่วยให้รอดแล้ว คุณก็มีสื่อเชื่อมโยงนั้น ถ้าหากคุณยังไม่ได้ทำเช่นนั้น คุณก็เชื่อมสัมพันธ์ได้เดี๋ยวนี้เลย โดยอธิษฐานง่ายๆด้วยความจริงใจว่า

พระเยซูที่รัก ฉันเชื่อว่าพระองค์เป็นพระบุตรของพระเจ้า และพระองค์สละชีวิตเพื่อฉัน ฉันต้องการให้ความรักของพระองค์ชำระล้างความผิดพลาด และสิ่งที่ได้ทำผิด ตอนนี้ฉันเปิดหัวใจขอให้พระองค์เข้ามาในชีวิตฉัน และมอบของขวัญคือชีวิตนิรันดร์ให้ฉัน อาเมน

มีเรื่องเล่าถึงบาทหลวงผู้หนึ่งซึ่งรู้สึกไม่สบายใจ เมื่อเห็นชายชราแต่ง ตัวปอนๆเข้าไปในโบสถ์ทุกบ่าย และกลับออกมาหลังจากไม่กี่นาที เขาทำอะไร นะ? บาทหลวงบอกกล่าวให้คนดูแลโบสถ์สอบถามชายชรา เนื่องจากสถานที่นั้นประดับ ประดาด้วยของมีค่า

"ผมเข้าไปอธิษฐาน" ชายผู้นั้นตอบผู้ดูแล

"ไม่เอาน่า" อีกฝ่ายหนึ่งกล่าว "นายไม่เคยอยู่ในโบสถ์นานพอที่จะอธิษฐาน"

"คุณครับ" ชายชรากล่าวต่อไป "ผมอธิษฐานยาวๆไม่เป็น แต่ตอนเที่ยงทุกวัน ผมเข้ามาและ กล่าวว่า 'พระเยซู นี่จิม' ผมรอสักนาที แล้วก็ออกมา ถึงแม้เป็นคำอธิษฐานสั้นๆ แต่ผมคิดว่าท่านได้ยิน ผม"

ภายหลังเมื่อจิมบาดเจ็บ และถูกพาตัวไปโรงพยาบาล เขามีแรงชักจูงที่แสนวิเศษ ต่อผู้คนในตึก คนไข้ที่ขี้บ่นกลับร่าเริงเบิกบาน บ่อยครั้งตึกนั้นมีเสียง หัวเราะดังก้อง

"ว่าไงจิม" พยาบาลกล่าวขึ้นวันหนึ่ง "เขาบอกกันว่าคุณเป็นคนที่ช่วยเปลี่ยนบรรยากาศในตึกนี้ เขาว่าคุณมีความสุขเสมอ"

"ใช่ครับ ผมมีความสุขอย่างช่วยไม่ได้ เป็นเพราะคนที่มาเยี่ยมผม ทุกวันท่านทำให้ผมมีความสุข"

"คนมาเยี่ยมคุณหรือ?" พยาบาลงุนงง เธอสังเกตว่าเก้าอี้ข้างเตียงจิมว่างเสมอ ระหว่างเวลา เยี่ยม เพราะเขาเป็นคนที่โดดเดี่ยว และไม่มีญาติมิตร "คนที่มาเยี่ยมคุณ หรือ? แต่เขามาเมื่อไหร่?"

"ทุกวัน" จิมตอบ พร้อมด้วยสายตาเป็นประกาย "ใช่แล้ว ทุกวันตอนเที่ยง ท่านมายืนที่ ปลายเตียงผม ผมเห็นท่าน ท่านยิ้มและกล่าวว่า 'จิม นี่พระเยซู'"

*

คำอธิษฐานเปิดช่องทางเชื่อมโยงความว่างเปล่าของเรา กับความเปี่ยมล้นของพระเจ้า คำอธิษฐานเป็นสื่อเชื่อมโยงระหว่างความจำเป็นของมนุษย์ กับแหล่งปัจจัยจากเบื้องบน

*

คุณต้องหัดเชื่อมโยงกับพลังของพระเจ้าเป็นส่วนตัว โดยให้พระองค์ดำเนินการเพื่อนำความยินดี สุขภาพ และความสุขมาให้คุณ — ดี บี บี (เดวิด บรานท์ เบิร์ก)

*

ไม่มีชายหญิงคนใดบรรลุผลอย่างมาก ด้วยเวลาน้อยนิด มากเท่ากับเมื่อเขาอธิษฐาน

*

คำอธิษฐานแสนเรียบง่าย   ใจกายนบนอบขอเข้าเฝ้า
นิ่งเงียบรับฟังท่านบอกกล่าว  น้อมเกล้าด้วยคำวิงวอน
— ผู้ประพันธ์นิรนาม

คำอธิษฐานคือการติดต่อสื่อสาร

เช่นเดียวกับมิตรภาพที่ลึกซึ้งและยั่งยืน สื่อสัมพันธ์ที่คุณมีกับพระเยซูจะแน่นแฟ้นยิ่งขึ้น ผ่านการเปิดใจติดต่อสื่อสารอย่างตรงไปตรงมาบ่อยๆ ที่จริงแล้วการอธิษฐานก็เป็นเช่นนี้แหละ คือการเปิดใจติดต่อกับพระองค์

แต่คุณติดต่อสื่อสารกับพระองค์ได้อย่างไร? เชื่อหรือไม่ว่า ง่ายนิดเดียว

ลองเริ่มต้นด้วยการนั่งเงียบๆ นึกภาพพระเยซูนั่งข้างๆคุณ แล้วพูดคุยกับพระเยซู เหมือนคุยกับเพื่อนสนิท คุณพูดออกเสียงดังก็ได้ หรือพูดในใจ คำพูดไม่สำคัญมากนัก เพียงแต่เปิดใจกับพระองค์

อันที่จริงแล้ว คุณอธิษฐานได้ทุกที่ ทุกเวลา คุณไม่ต้องนั่งหรือยืน คุณไม่ต้องอยู่ในโบสถ์ สถานที่ศักดิ์สิทธิ์ หรือสถานที่พิเศษที่ไหน การอธิษฐานเชื่อมโยงหัวใจคุณกับหัวใจพระเจ้า ไม่ว่าสภาพการณ์รอบข้างจะเป็นเช่นไร

หลายคนคิดว่าการอธิษฐานคือการขอสิ่งต่างๆจากพระเจ้า ทว่านั่นเป็นเพียงส่วนหนึ่งของการอธิษฐาน แน่นอนว่าพระองค์ต้องการให้คุณบอกพระองค์ถึงความจำเป็นของคุณ แต่พระองค์ต้องการให้คุณใช้เวลาพูดคุยกับพระองค์ ถึงความเป็นไปในชีวิตคุณ บอกพระองค์ว่าคุณรักพระองค์มากแค่ไหน และคุณรู้สึกขอบคุณมากเพียงใดสำหรับสิ่งดีๆที่พระองค์ส่งมาให้ บอกพระองค์ถึงความฝัน ความปรารถนา ปัญหา และคำถามทุกอย่าง พระองค์จะมอบพละกำลัง แรงบันดาลใจ ความอุ่นใจ และคำตอบที่จำเป็น

พระเยซูพร้อมรับคำบัญชาจากคุณ แค่อธิษฐานขอเท่านั้น พระเยซูยินดีเสมอที่จะคอยรับฟังและช่วยเหลือ พระองค์สนใจในตัวคุณ และสิ่งที่คุณประสบ พระองค์ยินดีรับฟัง และตอบคำขอของคุณ

แต่การอธิษฐานมีอะไรมากกว่านี้

พระเยซูต้องการสื่อสารกับคุณ และพูดคุยกับคุณด้วย พระองค์ต้องการมอบถ้อยคำรักและกำลังใจแก่คุณ พระองค์อยากช่วยคุณแก้ปัญหา พระองค์มีคำตอบทุกอย่าง แต่พระองค์จะมอบให้คุณได้อย่างไร ถ้าคุณไม่รับฟัง? คุณต้องหัดสังเกตเสียงของพระองค์ เมื่อพระองค์พูดกับจิตใจคุณ และมอบความคิดให้คุณ

พระเยซูจะพูดกับคุณผ่านพระคำที่เป็นลายลักษณ์อักษรด้วย คือพระคัมภีร์ แต่การที่จะเข้าใจมากที่สุด คุณต้องอธิษฐานและรับฟังพระองค์ ในขณะที่อ่าน พระองค์จะได้อธิบายให้คุณเข้าใจว่าจะนำสิ่งที่อ่านมาปรับใช้กับคุณและโลก ปัจจุบันได้อย่างไร พระองค์จะเติมส่วนที่ขาดหายไป และมอบรายละเอียดเพิ่มเติม ต่อคำตอบในพระคำของพระองค์ ซึ่งบ่อยครั้งบอกไว้ในวงกว้างๆ แต่ก็อีกนั่นแหละ ข้อสำคัญคือการรับฟัง

ไม่ว่าถึงเวลาที่คุณควรพูดหรือควรฟัง คุณก็ติดต่อกับพระองค์ได้รวดเร็วเท่าความคิด! ไม่เหมือนกับการติดต่อทางจดหมาย โดยที่คุณเขียนจดหมายส่งไปรษณีย์ แล้วก็รออีกหลายวันหรือหลายอาทิตย์ กว่าจะได้จดหมายตอบกลับ หรือแม้แต่การส่งอีเมล์ผ่านอินเตอร์เน็ต ซึ่งคุณได้รับการตอบจากอีกฟากหนึ่งของโลกได้ในไม่กี่นาที คำอธิษฐานของคุณถึงหูพระองค์ ก่อนที่คุณจะพูดออกมาเสียอีก (อิสยาห์ 65:24) คุณรับคำตอบได้ทันที พระองค์อาจไม่สามารถให้คำตอบครบถ้วนเสมอไป หรือไม่อาจส่งผลขั้นสุดท้ายตามที่คุณปรารถนาในทันที แต่อย่างน้อยพระองค์จะบอกว่าได้ยินคำอธิษฐานของคุณ และกำลังดำเนินการอยู่ แค่ความอุ่นใจดังกล่าวก็ช่วยให้คุณมีสันติสุขในใจ และช่วยให้ปัญหาที่ราวกับภูเขาเลากามลายไป เมื่อคุณอธิษฐานเกี่ยวกับเรื่องนั้นในภายหลัง พระองค์จะดำเนินการแทนคุณ และชี้ให้เห็นว่าคุณทำอะไรได้ เพื่อให้เป็นไปตามความประสงค์ของพระองค์ในเรื่องนั้นๆ โดยบันดาลให้จบลงด้วยดี และก่อเกิดผล

คำอธิษฐานมีประโยชน์ต่อคุณอย่างไร

ผลประโยชน์จากการใช้เวลากับพระองค์นั้นมีมากมาย จนคุณไม่อาจละเลยได้! พระองค์ช่วยแก้ปัญหา ตอบทุกคำถาม สมานความปวดร้าวใจทั้งสิ้น ปลอบโยนเมื่อคุณเศร้าโศก มอบความยินดีแก่คุณ และช่วยให้คุณใกล้ชิดสวรรค์มากขึ้น คำอธิษฐานส่งผลอย่างไม่มีที่สิ้นสุด

คำอธิษฐานเปลี่ยนแปลงสิ่งต่างๆได้! นี่เป็นหนทางหนึ่งที่พระเจ้ามอบสิ่งที่จำเป็นหรือต้องการแก่ลูกๆของพระองค์ ตราบใดที่สิ่งเหล่านั้นก่อให้เกิดผลดีสำหรับเขาและผู้อื่น "สิ่งสารพัดที่ท่านอธิษฐานขอด้วยใจเชื่อ ท่านจะได้รับ" (มัทธิว 21:22)

จิตวิญญาณของคุณจะแข็งแกร่งขึ้น การที่คุณตรึกตรองและรับฟังเงียบๆเสริมสร้างกำลังใจ ซึ่งจะช่วยให้คุณฟันฝ่าชีวิตช่วงที่ยากลำบากที่สุดไปได้ "ในวันที่ข้าพระองค์ร้องทูล พระองค์ได้ตอบข้า ให้กำลังใจข้า" (เพลงสดุดี 138:3)

คุณจะพบสันติสุขและการฟื้นฟู เมื่ออ่อนระอาใจ และมีความคิดสับสน "บรรดาผู้ที่ทำงานเหน็ดเหนื่อย และแบกภาระหนัก จงมาหาเรา เราจะให้ท่านหายเหนื่อย เป็นสุข จงเอาแอกของเราแบกไว้ แล้วเรียนจากเรา เพราะว่าเรามีใจอ่อนสุภาพและถ่อมตัว แล้วท่านจะพบความสงบในใจของตน ด้วยว่าแอกของเราก็พอเหมาะ ภาระของเราก็เบา" (มัทธิว 11:28-30)

คุณจะมองเห็นชีวิตในแง่บวกมากขึ้น เพราะคุณจะมองสิ่งต่างๆผ่านสายตาแห่งความศรัทธามากขึ้น เมื่อคุณฝากเรื่องไว้กับพระเจ้าผ่านคำอธิษฐานแล้ว คุณก็อุ่นใจได้ว่าพระองค์จะดูแลเรื่องนั้นให้ ตามความประสงค์ของพระองค์ นั่นจะช่วยคุณให้หักห้ามความกังวล และมองสิ่งต่างๆในแง่ดีมากขึ้นด้วย "เรารู้ว่าทุกสิ่งลงเอยด้วยดีสำหรับคนที่รักพระเจ้า" (โรม 8:28) "เราดำเนินโดยความเชื่อ มิใช่ตามที่ตาเห็น" (2 โครินธ์ 5:7)

คุณจะได้รับการปลอบโยนในยามเศร้าโศกและทุกข์ตรม มีความอุ่นใจเมื่อคุณท้อแท้ มีความกล้าหาญที่จะก้าวต่อไปเมื่อคุณคิดว่าไปไม่ไหวแล้ว พระเยซูจะช่วยให้คุณเล็งเห็นความยุ่งยากในมุมมองที่ถูกต้อง ตามที่พระองค์เล็งเห็น พระองค์จะมอบสันติสุขในใจคุณ "พระองค์รักษาคนที่ชอกช้ำใจ และพันบาดแผลของเขา" (เพลงสดุดี 147:3) "เมื่อความกังวลในใจของข้ามีมาก การปลอบโยนของพระองค์ก็หนุนจิตใจข้าให้ชื่นบาน" (เพลงสดุดี 94:19)

เมื่อคุณรับฟังและนำสิ่งที่พระองค์ชี้ให้เห็นมาปรับใช้ คุณจะมีสติปัญญามากขึ้น "ถ้าผู้ใดในพวกท่านขาดสติปัญญา ก็ให้ผู้นั้นทูลขอจากพระเจ้า ผู้โปรดประทานให้แก่คนทั้งปวงอย่างเหลือล้น มิได้ตำหนิ และจะประทานให้แก่ผู้นั้น" (ยากอบ 1:5)

พระเยซูจะนำทางคุณผ่านวงกตชีวิตที่วกวน พระองค์จะช่วยให้คุณรู้ทางออก เมื่อเผชิญหน้าปัญหาและการตัดสินใจที่ยากลำบาก พระองค์สัญญาว่าจะให้คำแนะนำแก่คุณ ช่วยคุณให้มีความนึกคิดที่มั่นคง และนำทางคุณ "ให้พระองค์มีส่วนรับรองในทุกทาง และพระองค์จะกระทำให้วิถีของเจ้าราบรื่น" (สุภาษิต 3:6) "เมื่อเจ้าหันไปทางขวาหรือหันไปทางซ้าย หูของเจ้าจะได้ยินวจนะข้างหลังเจ้าว่า 'นี่เป็นหนทาง จงเดินในทางนี้'" (อิสยาห์ 30:21)

พระองค์จะดลใจคุณ และมอบความคิดดีๆให้กับคุณ "จงทูลเรา เราจะตอบเจ้า และจะสำแดงสิ่งที่ใหญ่ยิ่งเกรียงไกร ซึ่งเจ้าไม่ล่วงรู้" (เยเรมีย์ 33:3)

พระเยซูจะป้องกันไม่ให้ปัญหาบางอย่างเกิดขึ้น โดยการเตือนคุณล่วงหน้า และพระองค์มอบทางแก้สำหรับปัญหาอื่นๆ "แต่บุคคลผู้ฟังเราจะอยู่อย่างปลอดภัย เขาจะอยู่อย่างสุขสงบ ปราศจากความคิดพรั่นพรึงในความชั่วร้าย" (สุภาษิต 1:33)

คุณจะได้รับการรักษาทางกายด้วย "การอธิษฐานด้วยความเชื่อจะช่วยให้ผู้ป่วยรอดชีวิต และองค์พระผู้เป็นเจ้าจะทรงโปรดให้เขาหายโรค" (ยากอบ 5:15)

คุณรับการให้อภัยต่อความผิดได้ "ข้าสารภาพบาปต่อพระองค์ และข้ามิได้ซ่อนความชั่วช้าไว้ ข้าทูลว่า 'ข้าจะสารภาพการละเมิดของข้าต่อพระเยโฮวาห์' แล้วพระองค์ทรงยกโทษความชั่วช้าแห่งความบาปของข้า" (เพลงสดุดี 32:5)

คุณจะเริ่มเข้าใจ ทั้งโลกนี้และโลกวิญญาณอย่างถ่องแท้ "ดังที่เขียนไว้ว่า 'สิ่งที่ตาไม่เห็น หูไม่ได้ยิน และไม่เคยเข้าไปในใจมนุษย์ คือสิ่งที่พระเจ้าจัดเตรียมไว้สำหรับคนที่รักพระองค์' แต่พระเจ้าได้สำแดงสิ่งเหล่านั้นแก่เรา ทางพระวิญญาณของพระองค์ เพราะว่าพระวิญญาณทรงหยั่งรู้ทุกสิ่ง แม้ความล้ำลึกของพระเจ้า" (1 โครินธ์ 2:9-10)

การอธิษฐานก็ดึงพลังของพระเจ้าลงมา คุณจึงสามารถทำสิ่งต่างๆได้มากขึ้น และทำได้ง่ายขึ้น "พระองค์ประทานกำลังแก่คนอ่อนเปลี้ย และแก่ผู้ที่ไม่มีกำลัง พระองค์เพิ่มแรงให้ ... ผู้ที่คอยท่าพระเยโฮวาห์จะเสริมเรี่ยวแรงใหม่ เขาจะเหินบินด้วยปีก เหมือนนกอินทรี เขาจะวิ่งและไม่เหน็ดเหนื่อย เขาจะเดินและไม่อ่อนเปลี้ย" (อิสยาห์ 40:29,31)

คุณจะมีสันติสุขในใจมากขึ้น "อย่าทุกข์ร้อนในสิ่งใดๆเลย แต่จงทูลเรื่องความปรารถนาของท่านทุกอย่างต่อพระเจ้า ด้วยการอธิษฐาน การวิงวอน กับการขอบพระคุณ แล้วสันติสุขแห่งพระเจ้า ซึ่งเหนือความเข้าใจทุกอย่าง จะคุ้มครองจิตใจและความคิดของท่านไว้ ในพระเยซูคริสต์" (ฟีลิปปี 4:6-7)

คุณเอ่ยอ้างขอปัจจัยทางวัตถุที่จำเป็นจากพระเจ้าได้ "จงขอแล้วจะได้ จงหาแล้วจะพบ จงเคาะแล้วจะเปิดให้แก่ท่าน เพราะว่าทุกคนที่ขอก็ได้รับ คนที่แสวงหาก็พบ และคนที่เคาะก็จะเปิดให้เขา" (มัทธิว 7:7-8)

พระเยซูจะเปิดขุมทรัพย์ในพระคำของพระองค์ให้คุณ หากคุณอธิษฐานขอ ดังที่กษัตริย์ดาวิดได้ทำ "ขอเบิกตาข้า เพื่อข้าพระองค์จะเห็นสิ่งมหัศจรรย์จากพระราชบัญญัติของพระองค์" (เพลงสดุดี 119:18)

คุณขอความช่วยเหลือจากพระองค์ได้ แม้ว่าคุณไม่รู้ว่าควรขออะไร "พระวิญญาณช่วยเรา เมื่อเราอ่อนกำลังด้วยเช่นกัน เพราะเราไม่รู้ว่าเราควรจะอธิษฐานขอสิ่งใดอย่างไร แต่พระวิญญาณเองช่วยขอเพื่อเรา ด้วยความคร่ำครวญ ซึ่งเหลือที่จะกล่าว" (โรม 8:26)

สองสามวันหลังจากที่ปีเตอร์ บุตรชายวัยเจ็ดขวบของเรา อธิษฐานขอพระคัมภีร์ที่มีตัวหนังสือขนาดใหญ่ ฉันไปตรวจราคาที่ร้านหนังสือคริสเตียน ซึ่งมีพระคัมภีร์ภาษาอังกฤษ เล่มที่ราคาถูกที่สุดก็เกินงบของเราอย่างมาก ฉันอธิบายคำอธิษฐานของปีเตอร์ให้เจ้าของร้านฟัง และถามว่าเป็นไปได้ไหมที่เขาจะลดราคาพิเศษ เนื่องจากเราเป็นอาสาสมัคร ฉันยังพูดไม่จบ เมื่อเจ้าของร้านเริมเล่าอะไรให้ฟัง ซึ่งตอนแรกดูไม่มีส่วนเกี่ยวข้องกันเลย

เจ็ดปีก่อนหน้านี้ หญิงตาบอดผู้หนึ่งได้รับการรักษาให้หายอย่างมหัศจรรย์ อันเป็นคำตอบต่อคำอธิษฐาน ด้วยใจสำนึกในบุญคุณต่อพระองค์ เธอฝากเงินไว้กับเจ้าของร้าน จำนวน 500 เหรียญ แล้วบอกเขาว่าถ้ามีใครมาหาซื้อพระคัมภีร์ที่ร้าน และไม่มีเงินพอจ่าย ก็ให้เขา "คิดเงินจากที่เธอฝากไว้" แล้วก็เขาชี้ไปที่ชั้นหนังสือเพื่อให้ฉันหยิบพระคัมภีร์เล่มที่ต้องการ

เราไม่เคยพบหญิงผู้ที่ซื้อพระคัมภีร์ให้ปีเตอร์ แต่ได้เรียนบทเรียนจากเธอว่า หัวใจที่ขอบคุณโดยแท้จริง หาทางแบ่งปันพรที่ได้รับกับผู้อื่น — พี.เอ. ประเทศญี่ปุ่น

*

ด้วยคำอธิษฐานภาระหมดไป  ความกังวลใจไกลห่าง
หัวใจหนักอึ้งกลับเบาบาง แสงสว่างจากรักท่านช่วยสมาน
ท่านคอยซับน้ำตาให้เรา  ท่านเข้าใจปัญหาแผ้วพาน
ความกลัวความสิ้นหวังร้าวราน กล่าวอธิษฐานฝากท่านดูแล
— ผู้ประพันธ์นิรนาม

*

วันหนึ่งผมไปเยี่ยมโรงเรียนยากจนเล็กๆ เพื่อฉายวิดีโอที่ให้แรงบันดาลใจ เมื่อไปถึง ไฟฟ้าดับ ผมเสนอที่จะอธิษฐานให้เขาหาปัญหาเจอ และซ่อมได้ อีกสิบนาทีต่อมาเราก็มีไฟฟ้าใช้

เด็กๆ มานั่งดูวิดีโอ แต่เครื่องเล่นวิดีโอเก่าและไม่ค่อยดี ไม่ว่าเราจะพยายามปรับตรงไหน เราจึงตัดสินใจขอให้นักเรียน คุณครู และเจ้าหน้าที่ทุกคน ทั้งชาวมุสลิม ฮินดู และคริสเตียน ร่วมอธิษฐานกับเรา ขอให้พระเยซูซ่อมเครื่องเล่นวิดีโอ ทันทีหลังจากที่อธิษฐาน ทุกสิ่งเริ่มใช้การได้ดี ทุกคนพากันตื่นเต้นอย่างยิ่ง! เขาไม่เพียงได้ดูวิดีโอ แต่ทึ่งใจที่ได้เห็นพระองค์ตอบคำอธิษฐานอย่างเฉพาะเจาะจง หลังจากนั้นเจ้าหน้าที่บางคนกล่าวว่า "เราอยากทราบเพิ่มเติมเกี่ยวกับพระเจ้า และพลังของพระองค์ที่ทำมหัศจรรย์ได้!" — อาร์. เฮช. ปากีสถาน

*

สามีภรรยาคู่หนึ่งที่เป็นเพื่อนเรา พยายามมีลูก ทว่าไม่สำเร็จ ประมาณหนึ่งปีที่แล้ว ภรรยาขอให้ฉันอธิษฐานเผื่อเธอ สองอาทิตย์ต่อมาเธอตั้งครรภ์ สองสามอาทิตย์หลังจากนั้นเธอพบว่าเธอมีลูกแฝด!

ข่าวกระจายออกไป สามีภรรยาคู่อื่นที่ไม่มีลูก ขอให้เราอธิษฐานเผื่อเขาด้วย ปรากฏว่าสามีภรรยาอีกสี่คู่มีลูก รวมทั้งมีลูกแฝดอีกหนึ่งคู่ด้วย! — ดี. จี. ประเทศไทย

*

พลังยิ่งใหญ่ที่สุดของมนุษย์มาจากพลังอธิษฐาน

*

คริสเตียนชาวอัฟริกาในหมู่บ้านที่ห่างไกลความเจริญ นอนครวญครางกระสับกระส่าย ขณะที่ไข้สูงขึ้นเรื่อยๆ แพทย์อาสาสมัครผู้ซึ่งช่วยดูแลรักษาทำสุดความสามารถเพื่อให้ไข้ลดลง แต่สิ่งที่จำเป็นต้องมีจริงๆก็คือน้ำแข็ง เขาปัดความคิดนั้นไปเสีย ที่ซึ่งมีน้ำแข็งและอยู่ใกล้ที่สุดต้องใช้เวลาเดินทางอย่างยากลำบาก ถึงหนึ่งวันเต็ม

"พระเจ้าส่งน้ำแข็งมาให้ลูกของฉันไม่ได้หรือ?" ผู้เป็นแม่ของเด็กชายถาม เธอเตือนใจคุณหมอถึงคำสอนครั้งหนึ่งที่ว่า พระเจ้าชอบทำมหัศจรรย์เพื่อลูกของพระองค์

"ก็จริงอยู่" คุณหมอตอบ "แต่น้ำแข็งที่นี่น่ะหรือ?"

เธอไม่ใส่ใจกับความสงสัยของเขา ผู้เป็นแม่ถามตรงๆอีกครั้ง "เราน่าจะอธิษฐานไม่ใช่หรือ?"

เขาจึงอธิษฐาน คุณหมออธิษฐานโดยกล่าวทั่วๆไปอย่างคลุมเครือ แต่ผู้เป็นแม่ของเด็กอธิษฐานอย่างเฉพาะเจาะจง "ถ้าต้องใช้น้ำแข็งเพื่อให้ลูกหายเป็นปกติ พระองค์ก็ส่งมาให้ได้ ฉันเชื่อเช่นนั้น!"

พอเธออธิษฐานจบ ลูกเห็บก้อนเท่ากับลูกเกาลัดก็กลิ้งเข้ามาในกระท่อม เมื่อทั้งสองมองออกไปข้างนอก ก็เห็นลูกเห็บตกลงมาจากท้องฟ้า

"พระเจ้าตอบตามแบบฉบับที่ยอดเยี่ยมจริงๆเลย!" ผู้เป็นแม่อุทานขึ้น

พายุลูกเห็บตกเฉพาะบริเวณนั้น และไม่ก่อความเสียหายให้แก่พืชผลในหมู่บ้าน ลูกชายหายเป็นปกติ ข่าวความมหัศจรรย์กระจายไปยังหมู่บ้านใกล้เคียง ทุกคนที่ได้ยินได้ฟังก็มีศรัทธามากขึ้น แพทย์อาสาสมัครได้รับการเตือนใจว่า พระเจ้าตอบคำอธิษฐานที่ดูเหมือนว่า"เป็นไปไม่ได้"

*

ชาวเปอร์เซียเล่าเรื่องกล่าวขาน  มีคนหนึ่งพบพานกับก้อนดิน
กลิ่นหอมหวลอบอวลเป็นอาจิน  จึงได้ยินถึงความเป็นมา

"เจ้าเป็นอะไรแน่" ขอถามไถ่  "จากแดนไกลเป็นพลอยสูงค่า
หรือว่าเป็นสมุนไพรแฝงสายตา  เป็นของหายากยิ่งหรืออย่างไร?"

"หาใช่ ข้านี้เป็นแค่ก้อนดิน"  แต่ว่ากลิ่นหอมหวนมาจากไหน
"เพื่อนเอ๋ย หาใช่สิ่งอื่นใด  ข้าอยู่ใกล้กับกอกุหลาบงาม"

ขอพระองค์ท่านสถิตเคียงข้าง  ไม่เหินห่างแนบชิดทุกชั่วยาม
กลิ่นหอมหวลแผ่ไปทั่วเขตคาม  ข้างดงามเพราะใกล้ท่านนั่นเอง
— ผู้ประพันธ์นิรนาม

*

มีคนขอให้คริสเตียนชาวจีนผู้หนึ่งมอบเงินสมทบทุน เพื่อนำมาบูชารูปปั้น เป็นหลักประกันภัยให้บ้านของเขา เขาตอบปฏิเสธว่าเขาไว้วางใจในพระเจ้าผู้ทรงชีวิตให้คุ้มครองเขาจากไฟ ไม่ใช่รูปปั้น

ในค่ำคืนที่มีการบูชา เกิดไฟไหม้บนถนนสายที่บ้านของคริสเตียนผู้นั้นตั้งอยู่ มีบ้านกว่า 120 หลัง ถูกเผาราบเป็นหน้ากลอง เมื่อไฟลุกลามมาใกล้ถึงบ้านของเขาทุกที เพื่อนบ้านบอกให้เขาขนข้าวของออกมา แต่เขาปฏิเสธ แทนที่จะทำเช่นนั้น เขาอธิษฐานเสียงดังให้ทุกคนได้ยินว่า "พระเจ้าผู้เที่ยงแท้ผู้เดียว โปรดพิสูจน์ให้เห็นว่าพระองค์มีจริง และพระองค์มีพลังที่จะคุ้มครองบ้านของข้าจากเปลวไฟ"

ไฟเข้ามาใกล้ จนเหลือบ้านหลังเดียว ระหว่างเขากับไฟ ทันใดนั้นลมเปลี่ยนทิศทาง และบ้านของเขาก็ปลอดภัย

คำอธิษฐานมีผลประโยชน์ต่อผู้อื่นอย่างไร

คำอธิษฐานของคุณไม่เพียงแต่เปลี่ยนสิ่งต่างๆสำหรับตัวคุณเอง แต่ช่วยปรับปรุงชีวิตของผู้อื่นได้อย่างมากด้วย มีคำกล่าวว่าการอธิษฐานเผื่อใคร ไม่ใช่สิ่งเล็กน้อยที่สุดที่ทำเพื่อคนนั้นๆได้ แต่เป็นการทำอะไรเพื่อเขาได้มากที่สุด คำอธิษฐานดลใจพระเจ้าให้พระองค์ดำเนินการเพื่อเขา

จากคำอธิษฐานของคุณ ผู้อื่นสามารถรับผลประโยชน์ส่วนใหญ่เช่นเดียวกันกับที่คุณได้รับ เมื่อคุณอธิษฐานให้ตัวเอง เช่น การปลอบโยน การปกป้องคุ้มครอง อิสระจากความกลัดกลุ้มและความกลัว การเยียวยารักษา ปัจจัยทางวัตถุ และอื่นๆ

คุณอยู่ในสภาพดีกว่าที่จะช่วยผู้อื่นโดยตรง เพราะคุณอธิษฐาน บ่อยครั้งพระองค์ส่งผู้คนมาเป็นตัวแทนของพระองค์บนโลก เป็นไปได้ที่พระองค์ต้องการใช้คุณ เพื่อนำมาซึ่งคำตอบต่อคำอธิษฐานของคุณเอง การที่คุณอธิษฐานสำหรับคนอื่น บ่งบอกให้เห็นว่าคุณเป็นห่วงถึงความสุขและความเป็นอยู่ของเขา นี่ช่วยให้คุณเข้าใจแผนการของพระองค์ในชีวิตเขาได้ดีขึ้น และการที่จะช่วยให้เป็นไปตามนั้นได้อย่างไร ตัวอย่างเช่น เมื่อคุณอธิษฐานสำหรับใครบางคนที่เจ็บป่วย พระองค์อาจชี้ให้คุณเห็นว่าคุณจะกระตุ้นศรัทธาที่ซ่อนเร้นอยู่ในตัวเขาได้ อย่างไร และช่วยให้บรรลุเป้าหมายสองต่อของพระองค์ จากโรคภัยไข้เจ็บดังกล่าว โดยรักษาเขาเพื่อเป็นสักขีพยานต่อเขาและผู้อื่น ถึงพลังของพระองค์ที่ทำทำมหัศจรรย์ได้ และช่วยให้สัมพันธภาพระหว่างเขากับพระองค์งอกงามขึ้น

เมื่อคุณใช้เวลากับพระองค์ในการอธิษฐาน พระองค์จะเติมคุณให้เปี่ยมด้วยผลจากพระวิญญาณ ได้แก่ ความรัก ความสุข สันติสุข ความอดกลั้น การยับยั้งชั่งใจ ความศรัทธา ความอ่อนโยน ความถ่อมตัว และความดี (กาลาเทีย 5:22-23) เมื่อคุณรับพระวิญญาณของพระองค์ไว้มากขึ้น ผู้อื่นก็จะเล็งเห็นพระองค์ และพรสวรรค์จากพระองค์จะสะท้อนให้เห็นในชีวิตประจำวันของคุณ "แต่เราไม่มีอะไรบดบังอีกแล้ว จึงแลเห็นพระสิริขององค์พระผู้เป็นเจ้า และตัวเราก็เปลี่ยนไป เป็นเหมือนพระฉายขององค์พระผู้เป็นเจ้า คือน่าปีติยินดียิ่งขึ้นเรื่อยๆ ดุจความปีติยินดีที่มาจากพระวิญญาณของพระองค์" (2 โครินธ์ 3:18)

หลายปีมาแล้ว ในเมืองเล็กๆบริเวณชายป่าที่สหรัฐฯ ทางภาคตะวันออกเฉียงเหนือ ดูเหมือนว่าจะมีปัญหาพอสมควร และก็มีคนที่เป็นตัวปัญหา

คืนวันหนึ่งเพื่อนๆคริสเตียนสองสามคนพูดคุยกัน เมื่อคนหนึ่งกล่าวว่า "เราอาจไม่ใช่ศิษยาภิบาลหรือผู้ประกาศที่มีการฝึกอบรม แต่เราต้องทำอะไรบางสิ่งในเมืองนี้ มาจัดกลุ่มอธิษฐานกันเถอะ เราเริ่มต้นด้วยการให้ทุกคนอธิษฐานเผื่อสักคนหนึ่ง ใครดีล่ะ?"

เขาเลือกชายผู้มีใจแข็งกระด้างที่สุดในเมือง เป็นคนขี้เมาที่สิ้นหวัง แล้วทุกคนก็จดจ่อคำอธิษฐานไปที่เขา ในสัปดาห์เดียวกันนั้นเขารับพระเยซูเป็นพระผู้ช่วยให้รอด และกลายเป็นคนใหม่ แล้วพวกเขาก็จดจ่อคำอธิษฐานไปที่ชายอีกคนหนึ่ง แล้วเขาก็หันมามีความเชื่อเช่นกัน พวกเขาอธิษฐานให้กับอีกคนหนึ่ง แล้วก็อีกคนหนึ่ง จนกระทั่งภายในหนึ่งปี ผู้คนจำนวนหลายร้อยคนได้พบพระเยซู และเมืองนั้นก็เปลี่ยนไป!

*

ผู้คนที่สนทนากับพระเจ้า  ใบหน้าเขาเปล่งปลั่งงดงาม
มีใจเชื่อมั่นพร้อมให้ไต่ถาม  ติดตามเส้นทางที่ท่านนำพา

ผู้คนที่ดำเนินไปกับพระเจ้า  ทุกค่ำเช้าอ่อนโยนทั้งหาญกล้า
มรสุมโหมกระหน่ำยังฟันฝ่า  ยืนหยัดท้าฟ้าฝนไม่ท้อใจ

ผู้ที่รอความประสงค์ของพระเจ้า  มีมือเท้าว่องไวรับใช้ท่าน
หัวใจเปี่ยมรักแสนชื่นบาน  วันเวลาผันผ่านไม่เลิกรา

ชีวิตซึมเศร้าความกลัวครอบงำ  หนำซ้ำความสงสัยคอยกังขา
แตกต่างจากใบหน้าแสนเริงร่า  ผู้คนที่คอยท่ารับฟังท่านเอย
— ผู้ประพันธ์นิรนาม

*

คืนวันหนึ่งในเดือนเมษายน ปี ค.ศ. 1912 หญิงผู้หนึ่งนอนกระสับกระส่าย ทันใดนั้นเธอกังวลถึงสามีอย่างมาก ผู้ซึ่งตอนนั้นอยู่กลางมหาสมุทรแอตแลนติค เขากำลังเดินทางกลับบ้านบนเรือไททานิค เธออธิษฐานเผื่อเขาเป็นเวลาหลายชั่วโมง ประมาณตีห้า เธอจึงรู้สึกสงบ และผลอยหลับไปในที่สุด

ระหว่างนั้นสามีของเธอ พันเอกกราซี หนึ่งในหมู่ผู้คนที่พยายามร่อนเรือชูชีพลงจากเรือใหญ่ที่ชนภูเขาน้ำแข็ง และกำลังจมลงอย่างรวดเร็ว เขาหมดสิ้นความหวังที่จะช่วยตัวเองให้รอด และทำสุดความสามารถที่จะช่วยพวกผู้หญิงและเด็ก เขาปรารถนาที่จะส่งข่าวสารสุดท้ายไปยังภรรยา เขาร้องสุดหัวใจว่า "ลาก่อนที่รัก!"

ขณะที่เรือดิ่งลงสู่ก้นมหาสมุทร เขาถูกดูดเข้าไปในวังน้ำวน ด้วยสัญชาติญาณ เขาเริ่มว่ายในสายน้ำที่เย็นยะเยือก เขาร้องสุดหัวใจว่า ลาก่อนที่รัก จนกว่าจะพบกันอีก!

ทันใดนั้นเขาก็ลอยตัวขึ้นสู่ผิวน้ำ และพบว่าอยู่ใกล้กับเรือชูชีพที่คว่ำอยู่ เขากับอีกหลายคนพากันปีนขึ้นเรือ เช้าวันรุ่งขึ้นหน่วยกู้ภัยมารับตัวพวกเขาไป

หลังจากที่พันเอกกราซีกลับถึงบ้าน เขากับภรรยาเล่าเหตุการณ์สู่กันฟัง ไม่นานนักเขาก็ตระหนักว่าภรรยาอธิษฐานเผื่อเขา เมื่อเขาตกอยู่ในภัยอันตรายใหญ่หลวงที่สุด ไม่เพียงแต่เท่านั้น ตามเวลาที่บ้าน เขาได้รับการกอบกู้ชีวิตไว้ตอนตีห้า เป็นช่วงเวลาเดียวกับที่พระองค์มอบความอุ่นใจให้แก่ภรรยาของเขา ว่าเขาจะไม่เป็นอะไร!

*

ความรักความห่วงใยแสนยิ่งใหญ่  มอบให้แก่ผู้คนที่ขัดสน
เมื่อเราฝากเขาไว้กับพระองค์  เอื้อนเอ่ยเจตจำนงด้วยคำอธิษฐาน

*

อธิษฐานอ้อนวอน
อย่าบอกว่าฉันนี้ไม่เข้าใจ  ในความยากแค้นคุณประสบ
คอยเคียงข้างแม้ห่างไกลไม่พานพบ  ไม่จวนจบร่วมทุกข์ด้วยห่วงใย
อย่าบอกว่าคุณต่อสู้ตามลำพัง  หน้าบัลลังก์ฉันเฝ้าวิงวอนให้
ด้วยศรัทธามั่นคงยิ่งสิ่งใด  พระคำท่านยิ่งใหญ่คอยคุ้มครอง
อย่าบอกว่า "เพ้อฝันไปแน่แท้"  มีแค่ท่านเราเป็นหนึ่งไม่ใช่สอง
อธิษฐานเร็วไวด้วยใจร่ำร้อง  ตอบสนองแม้ว่าคุณอยู่ห่างไกล
— เวอร์จิเนีย บรานท์ เบิร์ก

คำอธิษฐานมีผลประโยชน์ต่อพระองค์อย่างไร

เราได้รับผลประโยชน์อย่างมากจากการอธิษฐาน จนดูเหมือนว่าเราได้รับทุกสิ่ง โดยไม่ต้องทำอะไรเลย แต่พระองค์ไม่ได้มองเช่นนั้น จริงอยู่ที่ว่าเราจำเป็นต้องมีพระองค์สำหรับสิ่งเหล่านี้ แต่ก็แสนวิเศษที่พระองค์ต้องการเรา ขาดเราไม่ได้ และหลงรักเรา ครั้งแล้วครั้งเล่าที่พระคัมภีร์อ้างอิงถึงเราว่าเป็น "เจ้าสาว" ของพระองค์ (อิสยาห์ 54:5; 62:5; โฮเซยา 2:19-20; โรม 7:4; 2 โครินธ์ 11:2; วิวรณ์ 19:7-8) ไม่มีคำอธิบายที่ดีไปกว่านี้อีกแล้ว ถึงสื่อสัมพันธ์ที่พระองค์คาดหวังจากเรา ดังนั้นพระองค์จำเป็นและต้องการอะไรจากเรา? ก็เช่นเดียวกับที่สามีต้องการจากภรรยานั่นเอง

พระองค์ปรารถนามิตรภาพที่เปี่ยมด้วยความรัก และการพูดคุยถึงความในใจต่อกัน เหนือสิ่งอื่นใด พระองค์อยากรู้ว่าพระองค์มีความสำคัญเป็นอันดับแรกในหัวใจคุณ และคุณแสดงให้พระองค์เห็นเช่นนั้น โดยการใช้เวลากับพระองค์ ในการอธิษฐาน และอ่านพระคำ

พระองค์ชื่นชอบเมื่อคุณบอกว่าพระองค์แสนวิเศษ คุณรักพระองค์มาก และคุณเทิดทูนพระองค์ พระองค์ชื่นชอบเมื่อคุณสรรเสริญพระองค์

พระองค์อยากได้ยินคุณบอกว่าขาดพระองค์ไม่ได้ พระองค์คอยจัดหาปัจจัยจำเป็นให้แก่คุณ ดุจสามีผู้เปี่ยมด้วยความรัก พระองค์รู้ว่าคุณมีความจำเป็นอะไร มากยิ่งกว่าคุณเสียอีก (ลูกา 12:32; มัทธิว 6:8) แต่อย่างไรก็ตาม พระองค์ชอบเมื่อคุณนำคำขอมาเข้าเฝ้าพระองค์ เพราะนั่นแสดงให้เห็นว่าคุณพึ่งพาพระองค์ แม้แต่พระองค์ก็จำเป็น ต้องรู้สึกว่าเราขาดพระองค์ไม่ได้! แน่นอนว่าเมื่อพระองค์จัดหาปัจจัยให้เราแล้ว พระองค์ชื่นชอบให้เราขอบคุณ และแสดงความซาบซึ้งใจต่อพระองค์

พระองค์ต้องการให้คุณรับใช้พระองค์ พระองค์ต้องการใช้คุณเป็นเครื่องมือ เพื่อบรรลุผลตามความประสงค์ของพระองค์ "ในโลกเช่นเดียวกับบนสวรรค์" (มัทธิว 6:10) โดยเฉพาะอย่างยิ่งพระองค์ต้องการให้คุณชี้นำผู้อื่นมาหาพระองค์ และกระจายความรักของพระองค์ออกไป โดยเป็นตัวอย่างถึงวิถีทางต่างๆที่พระองค์มอบความรักให้เขา แต่การที่จะทราบอย่างเฉพาะเจาะจงว่าพระองค์ต้องการให้คุณทำอะไร และทำอย่างไร คุณก็ต้องใช้เวลากับพระองค์ และรับแนวทางจากพระองค์

มาเข้าเฝ้าพระเจ้ายามเช้าตรู่  ถึงแม้ว่าชั่วครู่ก็เหมาะแสน
ท่านฉายส่องรัศมีเป็นตัวแทน  ในดินแดนที่ตราตรึงห้วงหัวใจ

ท่านสถิตอยู่ด้วยตลอดวัน  แสนสุขสันต์ราวกับล่องธาราใส
มรสุมที่พบพานผันผ่านไป  สันติสุขเคียงใกล้ไม่คลาดครา

เมื่อหวนนึกไปถึงเช้าวันอื่น  ยามตื่นมารีบเร่งจนลืมท่าน
วันนั้นวิ่งหัวหมุนจ้าละหวั่น  เพราะไม่ทันขอท่านเคียงคู่ไป

ผิดเป็นครูได้เรียนรู้ถึงเคล็ดลับ  กอปรกับความยุ่งยากต้องแก้ไข
หากมีท่านสถิตอยู่ไม่ห่างไกล  ขอให้เข้าเฝ้าท่านแต่เช้าเอย!
— ราล์ฟ สปอลดิง คุชแมน

*

มีคริสเตียนจำนวนมากที่เริ่มชื่นชมของประทานจากพระเจ้า หรือของประทานจากพระวิญญาณ แต่กลับละเลยพระเจ้าไปเสีย! ดุจผู้เป็นพ่อที่กลับบ้านมา พร้อมของขวัญสำหรับลูกๆ เด็กคว้าของขวัญไป แล้วลืมหอมแก้มทักทายคุณพ่อ เขามัวแต่สนใจกับของเล่น!

เหมือนเรื่องเล่าเกี่ยวกับเด็กหญิงคนหนึ่ง เธอเอาเวลาที่เคยเล่นสนุกกับพ่อในแต่ละวัน ไปทำรองเท้าแตะให้พ่อสำหรับวันเกิด พระเจ้าอาจเห็นคุณค่าร้องเท้าแตะที่คุณทำให้พระองค์ แต่พระองค์อยากได้ตัวคุณมากกว่า! อันที่จริงแล้ว คุณอาจก่อให้เกิดความยุ่งเหยิงก็ได้ ถ้าหากคุณละเลยพระองค์! — ดี.บี.บี.

หาเวลา

การติดต่อพูดคุยต้องใช้เวลา ไม่มีทางลัด! เมื่อคำนึงถึงสิ่งต่างๆที่ต้องทำ ก็ดูเหมือนว่าเป็นการเสียสละในตอนแรก เพื่อใช้เวลาสองสามนาทีกับพระองค์ ก่อนเริ่มต้นวันนั้น คงดูยุ่งยากและไม่น่ายินดีนัก ในการหยุดอะไรที่ทำอยู่ เพื่อพูดคุยกับพระองค์ เป็นความผิดพลาดที่มองดูเวลาอธิษฐานว่าคุณคงใช้เวลาได้ดีกว่า ถ้าหากทำอย่างอื่น เพราะไม่ว่ามีงานยุ่งมาก ถ้าคุณอธิษฐาน คุณก็จะทำงานได้มากกว่าการทำโดยวิธีอื่น นี่เป็นการลงทุน แต่เมื่อคุณเริ่มได้รับผลประโยชน์ คุณจะฉงนใจว่าคุณทำไปได้อย่างไรโดยที่ไม่อธิษฐาน ต่อไปนี้เป็นคำแนะนำบางประการ เพื่อช่วยให้คุณเริ่มต้น

ขอให้ตั้งใจพยายาม เหมือนนิสัยใหม่ใดๆก็ตาม ที่จะต้องตั้งใจทำสักระยะหนึ่ง คุณต้องตั้งใจทำอย่างมากในตอนแรกๆ มักจะมีทั้งช่วงที่หลงลืมและช่วงที่จำได้ แต่เมื่อวันเวลาผ่านไป คุณจะสังเกตว่าจำได้มากขึ้น และลืมน้อยลง

คุณต้องถือว่าการอธิษฐานเป็นสิ่งที่สำคัญ เพราะคุณจะมีเวลาเสมอสำหรับสิ่งที่คุณถือว่าสำคัญที่สุด

หาเวลาที่เฉพาะเจาะจงเพื่ออธิษฐาน ในกิจวัตรประจำวันของคุณ กษัตริย์ดาวิดเขียนไว้ในบทเพลงสดุดีว่า "ทั้งเวลาเช้า เวลาเย็น และเวลาเที่ยง ข้าพเจ้าจะอธิษฐาน... และพระองค์จะสดับฟังเสียงของข้าพเจ้า" (เพลงสดุดี 55:17) ถ้ารอจนกว่าทุกอย่างเสร็จสิ้น ก็จะไม่มีวันเกิดขึ้น ถ้าช่วงเวลาใดไม่สะดวก ก็เปลี่ยนเป็นอีกช่วงหนึ่ง

หาเวลาและสถานที่ซึ่งคุณอยู่เงียบๆ โดยที่ไม่มีอะไรรอบข้างทำให้ใจวอกแวก

ตั้งเป้าหมายที่ตัวเองบรรลุผลได้ อาจเริ่มต้นด้วยวันละห้าหรือสิบนาที แล้วลองเพิ่มเป็นวันละสองครั้งหรือมากขึ้น คำอธิษฐานไม่ต้องยาวนาน เมื่อสาวกของพระเยซูขอให้พระองค์สอนเขาอธิษฐาน พระองค์สอนคำอธิษฐานที่เป็นตัวอย่างแก่เขา ซึ่งตอนนี้เป็นที่รู้จักกันว่าคำอธิษฐานของพระองค์ ยาวเพียงหกสิบหกคำ (มัทธิว 6:9-13) ความยาวของคำอธิษฐานไม่สำคัญ แต่สำคัญที่ว่าคุณเชื่อมากแค่ไหน มีศรัทธาแรงกล้า และจริงใจแค่ไหนต่างหาก

คว้าโอกาสเมื่อมีเวลาว่างสักครู่ กล่าวคำอธิษฐานสั้นๆ เพื่อรับแรงบันดาลใจ คุณทำตอนพักดื่มกาแฟ รถติด รอการนัดหมาย ทำอาหาร อาบน้ำ เอาเด็กเข้านอน หรือพาสุนัขไปเดินเล่น ที่จริงแล้วเมื่อไรก็ได้ เพียงจดจ่อความคิดไว้ที่พระองค์ โดยให้พระองค์มอบชีวิตชีวาแก่คุณ มอบพละกำลัง และแรงบันดาลใจที่จะก้าวต่อไป (1 เธสะโลนิกา 5:17; 1 พงศาวดาร 16:11; ลูกา 18:1; 21:36)

แม้ว่าคุณอธิษฐานจนเป็นนิสัยแล้ว ในขณะที่ทำอย่างอื่นไปด้วย คุณก็ยังต้องมีเวลาอยู่เงียบๆ เมื่อคุณตั้งใจรับฟังพระองค์อย่างเต็มที่

ถ้าหากว่าพลาดไปวันหนึ่ง อย่าล้มเลิก พยายามใหม่ในวันถัดไป

โรเบิร์ต จี. ลีทูร์เนอร์ ชายผู้ประดิษฐ์และผลิตเครื่องจักรขุดดินขนาดใหญ่ชิ้นแรกของโลก เขาเป็นคริสเตียนผู้อุทิศตนด้วย

ค่ำวันหนึ่งเขาต้องออกแบบเครื่องจักรชิ้นหนึ่ง เพื่อคนที่รับเหมางานจะได้ลงมือสร้างเช้าวันต่อมา ค่ำวันนั้นเขาถูกคาดหมายให้ไปร่วมประชุมอธิษฐาน การผลัดโครงการก่อสร้างไว้ก่อนจะเสียค่าใช้จ่ายสูงมาก แต่ในที่สุดเขาก็ตัดสินใจว่าการประชุมอธิษฐานสำคัญกว่า เขาจึงไปร่วมประชุม เขาจะวาดแบบให้เสร็จทันเช้าวันรุ่งขึ้นได้อย่างไร?

เขากลับมาตอนประมาณ 4 ทุ่ม จนกระทั่งถึงตอนนั้น เขายังคิดไม่ออกว่าจะสร้างแบบอย่างไร  เขานั่งลงที่โต๊ะเขียนแบบ ในเวลาประมาณห้านาที เขาก็นึกแปลนที่เป็นนวัตกรรมใหม่และนำมาปฏิบัติได้ เขาได้รับแรงบันดาลใจจากพระเจ้า! นอกจากนั้น เครื่องจักรชิ้นเล็กๆที่ออกแบบขึ้นมาคืนนั้นกลายเป็นชิ้นส่วนสำคัญในบรรดา เครื่องจักรอื่นๆที่ โรเบิร์ต จี. ลีทูร์เนอร์ สร้างขึ้นหลังจากนั้น

การอธิษฐานส่งผลคุ้มค่า!

*

ใช้เวลารับฟังจากพระเจ้า แล้วพระองค์จะใช้เวลาจัดการแก้ปัญหาให้เรียบร้อย — ดี .บี .บี.

*

เริ่มต้นวันใหม่ให้ถูกต้องด้วยการรับฟังจากพระองค์!

คุณควรจะหาเวลาช่วงสั้นๆอธิษฐานในตอนเช้า ก่อนที่จะเริ่มงานทุกๆวัน โดยขอให้พระองค์ช่วยคุณ และชี้แนะนำทางคุณ เมื่อคุณตื่นขึ้นใหม่ๆ ก่อนที่จะทำสิ่งอื่นใด ก็ขอให้คุยกับพระเจ้าเสียก่อน! รับคำสั่งจากพระองค์ในแต่ละวัน แล้วคุณก็จะอัศจรรย์ใจ เพราะพระองค์จะจัดการแก้ปัญหาสารพัดอย่างให้คุณ ก่อนที่จะเริ่มวันใหม่เสียอีก ขอเพียงแต่รับฟังสิ่งที่พระองค์บอกเท่านั้นแหละ!

แต่ถ้าคุณกระโจนเข้าใส่ปัญหายุ่งยาก และงานประจำวัน โดยไม่หยุดพูดคุยกับพระองค์ และรับคำสั่งจากพระองค์ก่อน คุณก็จะเป็นเหมือนกับนักดนตรีที่ตัดสินใจแสดงคอนเสิร์ตก่อน แล้วถึงมานั่งปรับเสียงเครื่องดนตรีทีหลัง! ขอให้เริ่มต้นวันใหม่ด้วยการอ่านพระคำของพระเจ้า ด้วยการอธิษฐาน และทำใจให้สอดคล้องเป็นอันหนึ่งอันเดียวกันกับพระองค์ก่อนอื่นใด!

อย่าคิดเป็นอันขาดว่า "ยากเหลือเกินที่จะอธิษฐาน" หรือ "ฉันไม่มีเวลาอธิษฐานหรอก!" ยิ่งเป็นวันที่มีงานยุ่งมากขึ้นเท่าไร ก็เป็นเหตุผลที่คุณต้องอธิษฐานมากขึ้น และอธิษฐานนานยิ่งขึ้นเท่านั้น! ถ้าคุณเพียงแต่ใช้เวลาอธิษฐานเพิ่มขึ้นอีกนิด คุณก็จะพบในภายหลังว่าคุณทำงานให้สำเร็จลุล่วงไปได้ ในเวลาที่น้อยลงกว่าเดิมอีกเยอะ เพราะถ้าวันไหนคุณอธิษฐานกันไว้ก่อน คุณก็จะมีปัญหาให้แก้น้อยลงเท่านั้น! ง่ายนิดเดียว!

*

เราพึมพำละล่ำละลัก  กระอึกกระอักเดือดดาลยิ่ง
พร่ำบ่นคร่ำครวญท้วงติง  สารพัดสิ่งพาให้ขุ่นเคืองใจ

เหตุใดถึงได้เป็นเช่นนั้น  ทั้งวันมืดแปดด้านไม่สดใส
เพียงหันมาหาท่านผู้ชิดใกล้  ท่านมอบให้ได้ทุกอย่างที่ขอมา
— ผู้ประพันธ์นิรนาม

*

ดูเหมือนคริสเตียนในปัจจุบันสนใจว่าพระเจ้าได้ยินเรื่องที่เขาบอก มากกว่ารับฟังสิ่งที่พระเจ้าอยากบอกเขา เขาพยายามเสนอโปรแกรมต่อพระเจ้า แล้วให้พระองค์ลงนามรับรอง ผมได้ยินใครคนหนึ่งบอกว่า "คุณเต็มใจไหมที่จะไม่เสนอโปรแกรมให้พระเจ้าลงนามรับรอง หรือแม้แต่เต็มใจรับข้อเสนอของพระเจ้า แล้วลงชื่อรับรอง? แต่เต็มใจลงชื่อบนกระดาษเปล่า แล้วให้พระเจ้าเติมโปรแกรมของพระองค์ โดยที่ไม่รู้ด้วยซ้ำว่าเป็นอะไรบ้าง"

คุณต้องหัดรับฟังพระองค์เหนือสิ่งอื่นใด ราชาไม่มีหน้าที่คอยวิ่งตามข้าราชบริพาร  คอยตะโกนบอกเพื่อพยายามให้เขาทำตามที่พระองค์ต้องการ! คุณมาเข้าเฝ้าพระองค์เงียบๆ ด้วยความเคารพยำเกรง และค่อยๆทูลขอด้วยความจริงใจ แล้วรอคำตอบเงียบๆ คุณต้องเคารพยำเกรงพระองค์ ให้ความนับถือ และปฏิบัติต่อพระองค์ ดุจจอมราชา! — ดี. บี. บี.

*

การอยู่เงียบๆต่อหน้าพระองค์แสดงให้เห็นว่าคุณมีศรัทธา ว่าพระองค์จะรับมือกับสถานการณ์นั้น และพระองค์จะจัดการดูแลสิ่งต่างๆ นี่แสดงให้เห็นว่าคุณวางใจในพระองค์ "ผู้ที่มีจิตใจแน่วแน่ในพระองค์ พระองค์จะทรงรักษาไว้ในความสงบสุขอย่างครบบริบูรณ์ เพราะเขาไว้วางใจในพระองค์" (อิสยาห์ 26:3) ถ้าคุณไม่ไว้วางใจ คุณก็จะตกอยู่ในความสับสนอลหม่านตลอดเวลา ดังข้อความสั้นๆที่ว่า

ยามใดที่เราไว้วางใจ เราจะไม่กลัดกลุ้ม  หากยามใดเรากลัดกลุ้ม เราก็ไม่ได้ไว้วางใจ

ถ้าคุณรู้สึกสับสน วิตกกังวล หัวเสีย และโมโหเป็นฟืนเป็นไฟ คุณก็ไม่ได้ไว้วางใจ! คุณไม่มีศรัทธาที่ควรจะมี! การไว้วางใจเป็นภาพของการพักผ่อนอย่างเต็มที่ และมีสันติสุขครบถ้วน ทั้งความคิดจิตใจและวิญญาณ คุณอาจต้องทำงานต่อไป แต่ทรรศนะและวิญญาณของคุณสงบเยือกเย็น — ดี. บี. บี.

*

วันหนึ่งฉันตื่นแต่เช้า  รีบก้าวไปดำเนินงาน
มีต้องทำหลายรายการ  ไม่อธิษฐานไม่มีเวลา

ปัญหาประดังมารอบข้าง  งานต่างต่างหนักอึ้งทุกที
"ทำไมพระเจ้าไม่ช่วยเช่นนี้?"  "ไม่สักทีเจ้าไม่เคยขอ"

พยายามมาเข้าเฝ้าท่าน  มุ่งมั่นใช้กุญแจทุกดอก
"แค่เคาะก็จะเปิดออก"  ท่านบอกด้วยรักอ่อนโยน

ใคร่ชื่นชมความงามความยินดี  วันนี้เหนื่อยล้าแสนมืดมน
เหตุใดท่านไม่ให้ได้ยล  "ชอบกล เจ้าไม่แสวงหา"

ฉันตื่นขึ้นเช้าวันใหม่  ตั้งใจนิ่งเงียบก่อนเริ่มงาน
วันนี้มีหลายรายการ  ไหว้วานอธิษฐานก่อนเอย
— ผู้ประพันธ์นิรนาม

ทำอย่างไรถึงได้ผลลัพธ์

ไม่มีแผนการที่ตายตัวให้ทำตาม หรือมีสูตรมหัศจรรย์ต่อการอธิษฐาน แต่มีขั้นตอน 12 ขั้น ที่คุณนำไปใช้ได้ เพื่อให้คำอธิษฐานบรรลุผลตามที่ต้องการ

1. มีทรรศนะที่สรรเสริญและขอบคุณ

พระองค์โปรดการสรรเสริญ คำสรรเสริญส่งคุณทะยานไปอยู่ต่อหน้าพระองค์ "จงเข้าประตูของพระองค์ด้วยการถวายความขอบคุณ และเข้าบริเวณพระนิเวศของ พระองค์ด้วยการสรรเสริญ จงถวายโมทนาขอบพระคุณพระองค์ จงถวายพระพรแด่พระนาม ของพระองค์" (เพลงสดุดี 100:4) "จงทูลเรื่องความปรารถนาของท่านทุกอย่างต่อพระเจ้า ด้วยการอธิษ ฐาน การวิงวอน กับการขอบพระคุณ" (ฟีลิปปี 4:6)

ก่อนที่จะเริ่มแจงรายการสิ่งที่คุณอยากให้พระองค์ทำ ใช้เวลาสักครู่เพื่อสรรเสริญและขอบคุณพระองค์ก่อน สำหรับทุกสิ่งที่พระองค์ทำให้แล้ว ถ้าคุณไม่ขอบคุณพระองค์สำหรับพรต่างๆที่พระองค์มอบให้แล้ว พระองค์คงไม่อยากตอบคำอธิษฐานของคุณ หรือมอบอะไรอื่นๆที่คุณต้องการให้อีก

แน่นอนว่าจะมีบางครั้งที่คุณไม่รู้สึกอยากสรรเสริญหรือขอบคุณ พระเจ้า เช่น เมื่อรู้สึกไม่สบายหรือเจ็บปวด เมื่อหดหู่หรือท้อแท้ใจ แต่นั่นเป็นเวลาที่สำคัญที่สุดที่จะมองโลกในแง่ดี และสรรเสริญพระองค์อยู่ดี มีบางสิ่งที่คุณขอบคุณพระเจ้าได้เสมอ ขอบคุณพระองค์สำหรับสิ่งดีๆที่พระองค์ให้คุณ ขอบคุณพระองค์สำหรับความทุกข์ร้อนใจและความยุ่งยากที่คุณไม่ประสบ เมื่อคุณนึกคิดถึงสิ่งดีๆ และบ่งบอกออกมา คำสรรเสริญของคุณจะช่วยให้จิตวิญญาณคุณเบิกบานขึ้น อย่างที่ไม่มีอะไรอื่นๆทำได้ ด้วยความช่วยเหลือของพระองค์ ไม่ช้าคุณก็จะฟันฝ่าปัญหาและความทุกข์ไปได้ ด้วยการสรรเสริญ

2. เริ่มต้นด้วยจิตใจที่สะอาด

ก่อนที่จะมีศรัทธาได้ว่าพระองค์จะตอบคำอธิษฐาน คุณต้องแน่ใจว่าทุกอย่างระหว่างคุณกับพระองค์ถูกต้อง "เพราะถ้าใจของเรากล่าวโทษตัวเรา พระเจ้าทรงเป็นใหญ่กว่าใจของเรา และ พระองค์ทรงทราบทุกสิ่ง ถ้าใจของเราไม่ได้กล่าวโทษเรา เราก็มีความมั่นใจ จำเพาะพระเจ้า และเราขอสิ่งใดก็ตาม เราจะได้สิ่งนั้นจากพระองค์ เพราะเราประพฤติตามพระบัญญัติของพระองค์ และ ปฏิบัติสิ่งซึ่งเป็นที่พอพระทัยในสายพระเนตรของพระองค์" (1 ยอห์น 3:20-22)

ถ้าคุณรู้สึกว่าไม่สมควรได้รับพรจากพระองค์ ถ้าคุณนึกประณามตัวเอง ก็หมายความหนึ่งในสองอย่างนี้คือ คุณรู้สึกผิดเกี่ยวกับบางสิ่งที่ทำลงไป หรือคุณไม่ได้ทำอะไรผิด แต่จอมปีศาจบอกว่าคุณทำผิด วิธีที่แน่นอนที่สุดที่จะยับยั้งไม่ให้คำอธิษฐานของคุณได้รับคำตอบก็คือ ขัดขวางไม่ให้คุณอธิษฐานตั้งแต่แรก จอมปีศาจจึงพยายามกล่อมให้คุณเชื่อว่าคุณเลวเกินไปที่จะขออะไรจากพระองค์ หรือคาดหวังความช่วยเหลือจากพระองค์ได้ นี่เองคุณจึงไม่อาจยึดการอธิษฐานหรือสื่อสัมพันธ์ที่มีกับพระองค์ไว้ที่ความรู้สึก คุณจะต้องแยกแยะความจริงจากความเท็จ คุณทำเช่นนั้นโดยขอพระองค์ช่วยให้คุณมองสิ่งต่างๆอย่างที่พระองค์เล็งเห็น

ถ้าหากคุณได้ทำผิด คุณก็เพียงแก้ไขโดยยอมรับผิด ขอพระองค์ให้อภัยคุณ และปฏิญาณที่จะพยายามแก้ไขปัญหา หรือปรับความเข้าใจกับผู้ที่มีส่วนเกี่ยวข้อง เมื่อทำเช่นนั้น พระองค์ก็จะให้อภัย คอยรับฟัง และตอบคำอธิษฐานของคุณ (มัทธิว 5:23-24; เพลงสดุดี 103:8-12)

ถ้ายังรู้สึกมีมลทินและไม่ควรค่า หลังจากที่พระองค์ให้อภัยคุณแล้ว ก็เห็นได้ชัดว่าเป็นจอมปีศาจที่ทำให้คุณรู้สึกอย่างนั้น อย่าไปฟังมัน แต่แทนที่จะทำเช่นนั้น ขอให้ "มีใจกล้าเข้ามาถึงพระที่นั่งแห่งพระคุณ เพื่อเราจะได้รับพระเมตตา และจะได้พบพระคุณที่จะช่วยเรา ในยามจำเป็น" (ฮีบรู 4:16) เมื่อคุณต่อต้านจอมปีศาจและคำโกหกของมัน ความรู้สึกนั้นจะหมดไป เริ่มอธิษฐานเลย แล้วพระองค์จะยกภาระไปจากใจคุณ

3. อธิษฐานขอให้เป็นไปตามความประสงค์ของพระเจ้า

เมื่อคุณพยายามอย่างดีที่สุดที่จะทำให้พระองค์พอใจ พระองค์ก็ยินดีที่จะให้ตามที่ใจคุณปรารถนา "จงปีติยินดีในพระเยโฮวาห์ และพระองค์จะประทานให้ตามใจปรารถนาของท่าน" (เพลงสดุดี 37:4) ดุจบิดาผู้เปี่ยมด้วยความรัก พระองค์ยินดีให้สิ่งที่จำเป็น แม้กระทั่งสิ่งที่คุณต้องการ ตราบใดที่มีผลดีต่อคุณ และไม่ก่อผลเสียต่อผู้อื่น

ก่อนอื่นคิดว่าอะไรจะทำให้พระองค์พอใจ และก็ทำให้พระองค์มีความสุขมากที่สุด แล้วอธิษฐานตามนั้น เมื่อความประสงค์ของคุณสอดคล้องกับความประสงค์ของพระองค์ คุณก็ "ขอสิ่งใดซึ่งปรารถนา แลจะได้รับสิ่งนั้น" (ยอห์น 15:7)

4. ถ้าว่าความจำเป็นของผู้อื่นมาก่อนความจำเป็นของคุณเอง

การอธิษฐานมอบผลประโยชน์แสนวิเศษให้แก่คริสเตียน แต่ก็เป็นความรับผิดชอบที่ใหญ่หลวงด้วย พระเจ้าไม่ได้คาดหวังให้เราอธิษฐานเพื่อตัวเองเท่านั้น แต่อธิษฐานเพื่อผู้อื่นด้วย

คำอธิษฐานของคุณก่อให้เกิดการเปลี่ยนแปลงในชีวิตผู้อื่นได้ แม้ว่าเขาจะอยู่ห่างออกไปหลายร้อยหลายพันกิโลเมตร คำอธิษฐานของคุณเอื้อมไปช่วยกอบกู้ ปลอบโยน มอบความรัก เยียวยารักษา สมานใจ นำมาซึ่งความสุขความยินดี ทำลายสิ่งขวางกั้น ฟันฝ่าอุปสรรคใดๆ และเชื่อมโยงกับแหล่งปัจจัยอันไม่มีขีดจำกัดของพระเจ้าได้ คำอธิษฐานของคุณดลบันดาลให้พระเจ้าดำเนินงานในชีวิตจิตใจผู้อื่น

พระองค์ชอบตอบคำอธิษฐานที่ไม่เห็นแก่ตัว! เมื่อพระองค์เห็นว่าคุณถือว่าความจำเป็นของผู้อื่นมาก่อนตัวเอง พระองค์อาจส่งพรให้พรั่งพรูมาสู่คุณเป็นส่วนตัวอย่างล้นเหลือ มากกว่าที่คุณจะขอได้

5. อธิษฐานอย่างเฉพาะเจาะจง

พระเยซูต้องการให้เราเจาะจง เมื่อขอสิ่งต่างๆ พระองค์ถามว่า "เจ้าต้องการให้เราทำอะไรให้ล่ะ?" (มัทธิว 20:32) คำอธิษฐานที่เฉพาะเจาะจง จะได้คำตอบที่เฉพาะเจาะจง คำอธิษฐานที่คลุมเครือและไร้จุดหมาย มักบ่งบอกหนึ่งในสามอย่างคือ คุณไม่สนใจเท่าไรนัก คุณไม่รู้จริงๆว่าต้องการให้พระองค์ทำอะไร หรือคุณไม่มีศรัทธาว่าพระองค์ทำได้ ดังนั้นขอให้บ่งอย่างชัดเจนแน่นอน ราวกับเขียนใบถอนเงินจากธนาคารสวรรค์ กรอกจำนวนแน่นอน โดยสั่งจ่ายให้คุณ หรือคนอื่นที่มีความจำเป็น ระบุวันที่ลงไป เซ็นชื่อกำกับ แล้วก็จะเป็นของคุณ!

พระเจ้าบอกว่า "บัญชาเรามา!"

คุณอยู่ในหัตถ์ของพระเจ้า แต่ในอีกแง่หนึ่ง พระองค์ก็อยู่ในมือของคุณด้วย "การงานแห่งมือของเรา เจ้าจงบัญชาเรา" (อิสยาห์ 45:11) คุณบัญชาพระองค์ได้หรือ? ใช่แล้ว ถ้าคุณเชื่อฟังพระองค์ และอยู่ในความประสงค์ของพระองค์ โดยปรารถนาเฉพาะสิ่งทีถวายสง่าราศีแด่พระองค์ และทำให้พระองค์พอใจ _คุณบัญชาอะไรก็ได้ทั้งนั้น ตามที่ต้องการ ถ้าคุณทำสิ่งที่ถูกต้อง รักพระองค์ และมีศรัทธาในพระคำของพระองค์ พระองค์สัญญาแล้วว่าจะตอบคำอธิษฐาน

มีหลายสิ่งหลายอย่างที่พระเจ้าทำ ขึ้นอยู่กับความประสงค์และการกระทำของคุณ ความต้องการของคุณ และการที่คุณอธิษฐานอย่างไร! พระองค์จำกัดตัวเองและการกระทำของพระองค์ไว้ กับศรัทธาและคำขอของคุณ "ท่านไม่มีเพราะท่านไม่ได้ขอ" (ยาโกโบ 4:2) พระองค์เพียงแต่รอให้คุณบัญชาสถานการณ์นั้นๆ

การอธิษฐานดลใจให้พระองค์ลงมือดำเนินการ พระองค์ชอบใช้เราให้เป็นประโยชน์ พระองค์มอบทางเลือกและพลังอำนาจไว้ในมือชายหญิงผู้อ่อนแอ ฉะนั้นขอให้อธิษฐาน! — ดี. บี. บี.

6. อธิษฐานสุดหัวใจ

บางทีคุณคงนึกว่าทำไมต้องอธิษฐานด้วยนะ ถ้าพระเจ้าผู้ซึ่งรอบรู้ทุกอย่าง รู้แล้วว่ามีความจำเป็นอะไร ทำไมต้องใช้เวลาขอ ถ้าพระองค์รู้ล่วงหน้าแล้วว่าคุณจะขออะไร? จริงอยู่ที่พระเจ้ารู้ถึงสิ่งที่จำเป็น ก่อนที่คุณจะขอพระองค์เสียอีก (มัทธิว 6:8) แต่พระองค์ยังคงคาดหมายให้คุณอธิษฐาน นั่นแสดงให้พระองค์เห็นว่าคุณพึ่งพาพระองค์ และคุณขาดพระองค์ไม่ได้ เป็นการบ่งบอกถึงศรัทธาของคุณ ว่าพระองค์ตอบคำอธิษฐานของคุณได้ แล้วพระองค์ก็พอใจเช่นนั้น

ถ้าคุณมีทรรศนะที่เกียจคร้าน โดยคิดว่าพระองค์จะตอบคำอธิษฐาน ไม่ว่าคุณทุ่มเทให้มากหรือน้อยแค่ไหน พระองค์จะทำทุกอย่างให้คุณ โดยที่คุณไม่ต้องขออะไรพระองค์เลย คุณก็คงจะผิดหวังกับคำตอบของพระองค์ หรือการที่พระองค์ไม่ตอบคุณ อิสยาห์ผู้พยากรณ์ในพันธสัญญาเดิม สรุปได้ถูกต้องว่าสิ่งเลวร้ายเกิดขึ้นกับชาวอิสราเอล เพราะผู้คนไม่ได้อธิษฐานอ้อนวอนให้พระเจ้าช่วยเหลือเขา "ไม่มีผู้ใดร้องทูลต่อพระนามของพระองค์ ผู้ที่กระตุ้นตนให้ยึดมั่นกับพระองค์" (อิสยาห์ 64:7)

พระเจ้าอยากให้คุณบ่งบอกถึงความห่วงใย และอธิษฐานเกี่ยวกับสิ่งต่างๆ สำหรับเรื่องที่ร้ายแรง พระองค์คาดหวังให้คุณขอความช่วยเหลือจากพระองค์อย่างจริงจัง ถ้าคุณกระตุ้นตัวเอง พระเจ้าก็จะกระตุ้นพระองค์เอง! "เจ้าจะแสวงหาเราและพบเรา เมื่อเจ้าแสวงหาเราสุดหัวใจ" (เยเรมีย์ 29:13)

7. ฝึกใช้ศรัทธา

ความศรัทธาคืออะไร คือการถือว่าพระคำของพระเจ้าเป็นจริงตามที่กล่าวไว้ การเชื่อมั่นว่าสิ่งที่พระองค์สัญญาไว้ พระองค์จะทำตาม ด้วยศรัทธา ไม่สำคัญหรอกว่าเหตุผลหรือหลักการเป็นไปเช่นนั้นหรือไม่ คุณเพียงรู้ว่าจะเป็นเช่นนั้น เพราะพระเจ้าสัญญาไว้ ไม่ว่าความคิดตามประสามนุษย์จะเข้าใจหรือไม่

ยิ่งคุณมีศรัทธาในการที่พระองค์สามารถตอบคำอธิษฐานมากเท่าไร คำตอบต่อคำอธิษฐานของคุณก็จะยิ่งใหญ่ขึ้นเท่านั้น ตัวอย่างที่สวนทางกันดังต่อไปนี้ สาธิตถึงเรื่องดังกล่าวได้อย่างดี เมื่อมีชายตาบอดสองคนมาขอพระเยซูช่วยเขาให้มองเห็น พระองค์ถามเขาว่าเขาเชื่อหรือไม่ว่าพระองค์ทำได้ เมื่อเขาตอบว่าเชื่อ พระองค์บอกว่าจะเป็นไป"ตามความศรัทธา"ของเขา แล้วพระองค์ก็รักษาเขา! (มัทธิว 9:27-30) แต่อีกครั้งหนึ่งเราอ่านพบว่าพระองค์ไม่ได้ทำมหัศจรรย์มากนักในเมืองหนึ่ง เพราะผู้คนที่นั่นไม่มีความเชื่อ (มัทธิว 13:58) ดังนั้นก็แน่ชัดว่าความศรัทธาของคุณ เป็นตัวกำหนดคำตอบของพระเจ้า

คุณเสริมสร้างกล้ามเนื้อความศรัทธาได้อย่างไร คุณเสริมสร้างด้วยพระคำของพระเจ้า (โรม 10:17) แล้วฝึกใช้เป็นประจำทุกวัน ด้วยการอธิษฐาน ถ้าหากลืมที่จะเสริมสร้าง ศรัทธาก็จะเหมือนดอกไม้ที่เหี่ยวเฉา ถ้าไม่ฝึกใช้ ศรัทธาก็จะเหมือนกล้ามเนื้อที่ปวกเปียกหย่อนยาน

8. อธิษฐานในนามพระเยซู

พระเยซูบอกว่า "สิ่งใดที่ท่านจะขอในนามของเรา เราจะกระทำสิ่งนั้น" (ยอห์น 14:13) พระองค์บอกเราด้วยว่า "เราเป็นทางนั้น เป็นความจริง และเป็นชีวิต ไม่มีผู้ใดมาถึงพระบิดา นอกจากมาทางเรา" (ยอห์น 14:6) ข้อที่สองกล่าวถึงความรอดเป็นส่วนใหญ่ แต่เมื่อนำมาใช้กับการอธิษฐาน ก็เป็นจริงเช่นกัน เมื่อพระเยซูมายังโลกนี้ โดยสละชีวิตเพื่อบาปของเรา พระองค์กลายเป็นสื่อระหว่างเรากับพระเจ้า ผู้เป็นพระบิดา พระคัมภีร์บอกเราว่า "มีพระเจ้าองค์เดียว และมีคนกลางแต่ผู้เดียว ระหว่างพระเจ้ากับมนุษย์ คือพระเยซูคริสต์ผู้มีสภาพเป็นมนุษย์" (1 ทิโมธี 2:5 [ดู ฮีบรู 8:6 ด้วย]) ส่งคำขอไปยังพระเยซู แล้วคุณจะได้คำตอบที่ยอดเยี่ยม!

9. เอ่ยอ้างพระคำของพระเจ้า

พระเจ้ามีคลังสมบัติที่ไม่มีอะไรเทียบได้ และความมั่งคั่งอันไม่มีที่สิ้นสุด ทุกอย่างที่คุณจะขอได้ ทุกอย่างที่จำเป็น หรือนึกฝันได้ มีคำสัญญาทุกอย่างไว้ให้คุณในพระคำของพระองค์ พระคัมภีร์อธิบายว่า "ได้ประทานคำสัญญาอันประเสริฐและใหญ่ยิ่งแก่เรา เพื่อว่าเราจะได้รับส่วนในสภาพของพระองค์" (2 เปโตร 1:4) คุณเพียงแต่อ้างสิทธิ์รับไว้

พระคำของพระเจ้าเป็นเหมือนหนังสือสัญญา ซึ่งพระองค์รับปากไว้แล้ว สิ่งแรกที่ต้องทำก็คือการอ่านหนังสือสัญญานั้น จนจำเงื่อนไขได้เป็นอย่างดี ด้วยการอ่านพระคำของพระองค์ เมื่อคุณอธิษฐาน พระองค์ต้องการให้คุณอ้างอิงเงื่อนไขต่อพระองค์ เมื่อคุณเตือนพระองค์ถึงคำสัญญา ก็แสดงว่าคุณมีศรัทธาในสิ่งที่พระองค์กล่าวไว้ และคุณเชื่อว่าพระองค์สามารถทำได้ และจะทำตามที่คุณขอ

แน่นอนว่าหนังสือสัญญามีเงื่อนไขที่คุณจะต้องทำตามด้วย คำสัญญาของพระองค์ส่วนใหญ่มีเงื่อนไข "เราขอสิ่งใด เราก็ได้สิ่งนั้นจากพระองค์ เพราะเราปฏิบัติตามพระบัญญัติของพระองค์ และปฏิบัติตามชอบพระทัยของพระองค์" (1 ยอห์น 3:22) การที่คุณจะเอ่ยอ้าง "สิ่งใดที่เราขอ" ตามที่พระองค์สัญญาไว้ คุณต้องทำตามบัญญัติของพระองค์ให้ดีที่สุดที่จะทำได้ และทำตามชอบพระทัยพระองค์ เมื่อคุณทำส่วนของคุณ คุณก็เอ่ยอ้างสิ่งที่คุณมีสิทธิได้รับด้วยใจกล้า ตามพระคำของพระองค์

ทารกเป็นภาพสะท้อนความศรัทธา!

เรารับการหล่อเลี้ยงทางวิญญาณที่จำเป็นจากพระองค์ได้อย่างไร? ง่ายนิดเดียว เราต้องมีศรัทธาเหมือนทารก!

เมื่อทารกร้องไห้อยากกินนม เขารู้ว่าคุณแม่จะไม่คิดปฏิเสธเขา! พระเจ้าดลใจให้เขารู้ว่า ถ้าเขาร้องเรียก คุณแม่จะตอบ เขาคาดหวังคำตอบ และเขาก็ได้รับ! ถ้าพวกเราในฐานะที่เป็นลูกๆของพระบิดาในสวรรค์ ร้องขอนม พระองค์จะไม่มอบงูหรืออะไรอื่นให้แน่ๆ! (ลูกา 11:10-13)

อะไรทำให้น้ำนมไหลออกมาจากทรวงอกของแม่? เมื่อทารกดูดนม เขาสร้างสูญญากาศขึ้นในปาก ซึ่งดูดน้ำนมให้ไหลออกมา การอธิษฐานเป็นการเปิดใจรับอย่างเต็มที่ โดยบอกว่า "ข้าแต่พระองค์ มีช่องว่างอยู่! โปรดเติมให้เต็มด้วย!"

เมื่อทารกยังเล็ก ผู้เป็นแม่ต้องช่วยป้อนนม ต้องให้เขาเห็นว่านมอยู่ที่ไหน เมื่อเขาโตขึ้น เขาก็รู้เองว่าจะหานมได้ที่ไหน และเอื้อมไปรับเอง ยิ่งคุณฝึกรับการหล่อเลี้ยงทางวิญญาณจากพระเจ้ามากขึ้นเท่าไร คุณก็รู้มากขึ้นว่าจะรับได้จากที่ไหน! ตราบใดที่คุณเปิดรับ คุณก็จะได้รับเพิ่มขึ้น เพราะพระเจ้าให้ได้อย่างไม่มีขีดจำกัด! — ดี. บี. บี.

*

แอนเจล่าลูกสาวของเรา บ่นมาสามสี่อาทิตย์แล้วว่าปวดตา เมื่ออ่านหนังสือ เธอมองเห็นไม่ชัด เราพาเธอไปหาจักษุแพทย์สองคน แต่หมอทั้งสองท่านบอกว่าสายตาของเธอปกติ

อย่างไรก็ตาม ตลอดหลายอาทิตย์ต่อมา เธอปวดตามากขึ้น และมองไม่ชัดยิ่งขึ้นทุกวัน เราไปหาแพทย์อีกคนหนึ่ง เขาแนะนำให้พาเธอไปที่โรงพยาบาลเพื่อตรวจให้ละเอียดยิ่งขึ้น

ที่โรงพยาบาล ผลการวินิจฉัยไม่ดีเลย "ปัญหาของแอนเจล่าอาจเป็นเพราะแผลในดวงตาหรือสมอง" จักษุแพทย์กล่าว เธอกล่าวเสริมว่า ถ้าหากนั่นคือปัญหา คงสายเกินไปที่จะทำการรักษา ขณะที่เธอตรวจเส้นประสาทดวงตาของแอนเจล่า เพื่อหาข้อมูลเพิ่มเติม เราอธิษฐานขอให้ผลออกมาในทางที่ดีที่สุด

เมื่อผลการตรวจออกมา หมออธิบายว่าปัญหาของแอนเจล่ามีอาการรุนแรงผิดปกติ ดวงตาเธอแทบจะมองไม่เห็นแสงสว่างที่จ้าที่สุด หมอสงสัยว่าคงเป็นเนื้องอกในสมอง นี่เป็นภาวะฉุกเฉิน!

คืนนั้นเราอธิษฐานสุดจิตสุดใจเพื่อขอการรักษาสำหรับแอนเจล่า ฉันอ่านพระคำของพระเจ้าให้เธอฟัง เรื่องความศรัทธาและการรักษา เพราะเธอมองเห็นข้อความในพระคัมภีร์ที่เธอชื่นชอบไม่ค่อยชัด เรารู้สึกว่าคงเหมาะที่จะเอ่ยอ้างบทเพลงสดุดี 119:18 ที่ว่า "ขอเบิกตาข้าพระองค์ เพื่อข้าพระองค์จะเห็นสิ่งมหัศจรรย์จากพระบัญญัติของพระองค์" แล้วเราก็ยืนหยัดด้วยศรัทธาว่าพระองค์ได้ยินคำอธิษฐาน และจะรักษาเธอให้หาย

ทันใดนั้นเธอเริ่มมองเห็นข้อความทีละคำ ไม่นานนักเธอก็อ่านได้ทั้งหน้า เธอได้รับการรักษาอย่างมหัศจรรย์ในทันทีทันใด! — เอ็ม. ที. ไต้หวัน

*

มีเรื่องเล่าเกี่ยวกับหญิงชราผู้หนึ่งซึ่งใช้ชีวิตตามลำพังในชนบทที่ห่าง ไกล บนเนินเขาในประเทศสก็อตแลนด์ เธอยากจนมาก เธอจึงต้องพึ่งพาโบสถ์ของเธอให้ช่วยจ่ายค่าเช่าบ้าน

วันหนึ่งขณะที่ศิษยาภิบาลนำเงินค่าเช่าบ้านมาให้ เขากล่าวว่า "คุณแม็คคินทริค ทำไมลูกชายของคุณไม่ส่งเสียคุณ ผมเข้าใจว่าเขามีตำแหน่งที่ดีมากใน ออสเตรเลีย เขาเป็นคนดี และรักคุณมาก ไม่ใช่หรือ?"

"ใช่แล้ว" ผู้เป็นแม่ตอบ  "เขาไม่เคยลืมฉัน ทุกอาทิตย์เขาเขียนจดหมายถึงฉัน บ่งบอกความรักอย่างที่สุด"

ศิษยาภิบาลอยากรู้เกี่ยวกับลูกชายคนนี้มากยิ่งขึ้น ทั้งๆที่เขารักแม่ของเขามาก แต่กลับทิ้งเธอไว้ โดยไม่ให้การส่งเสีย ศิษยาภิบาลจึงขอดูจดหมายที่เขาเขียนถึงเธอ

ในไม่ช้าหญิงผู้นั้นก็กลับมาพร้อมด้วยห่อกระดาษสองห่อ เธอเอาห่อหนึ่งยื่นให้ศิษยาภิบาล และบอกว่า "นี่เป็นจดหมายของเขา" "นี่เป็นภาพสวยๆที่เขาส่งมากับจดหมายทุกฉบับ นี่แสดงให้เห็นว่าเขานึกถึงฉัน"

"เขาส่งภาพมากับจดหมายทุกฉบับอย่างนั้นหรือ?" เขาอยากรู้อยากเห็นเป็นที่สุด! "ผมขอดูด้วยได้ไหม?"

"ได้สิ" เธอตอบ "บ้างเป็นรูปศีรษะคน บ้างเป็นรูปคนขี่ม้า หลายรูปเป็นภาพกษัตริย์ ดูนี่สิ ภาพนี้เป็นรูปกษัตริย์อังกฤษ ขอให้กษัตริย์จงทรงพระเจริญ!"

"ขอลูกชายของคุณจงเจริญ!" ศิษยาภิบาลกล่าวด้วยความทึ่งใจ  "เพื่อนรัก คุณรู้มั้ยว่าคุณรวยแล้ว?  ภาพเหล่านี้เป็นเงินธนบัตร! คุณมีทรัพย์สมบัติอยู่ที่นี่ คิดดูสิว่าคุณต้องทุกข์ทรมาน และขัดสนยากไร้ ทั้งๆที่ในบ้านของคุณมีทรัพย์สมบัติอยู่ตลอดเวลา แต่คุณคิดว่ามันเป็นเพียงภาพสวยๆ!"

คำสัญญาในพระคำของพระเจ้าไม่ใช่แค่ภาพสวยๆ หรือเป็นสำนวนโวหารที่ไพเราะ "ด้วยเหตุนี้พระองค์จึงได้ประทานคำสัญญาอันยิ่งใหญ่ และล้ำค่าให้แก่เรา" (2 เปโตร 1:4) มีหลายร้อยข้อ มีปัจจัยล้นเหลือ! เป็นแหล่งปัจจัยอันไม่มีที่สิ้นสุด! — เวอร์จิเนีย บรานท์ เบิร์ก

10. ไม่ยอมสงสัย

เป็นผลงานของจอมปีศาจที่พยายามทำให้คุณสงสัยพระคำของพระเจ้า ถ้ามันสามารถทำให้เราหลงเชื่อได้ว่าคำสัญญาของพระเจ้าว่างเปล่า และพึ่งพาไม่ได้ เมื่อนั้นมันก็ตัดพลังไปจากคำอธิษฐานของเรา

พระคำบอกให้เรา "ทูลขอด้วยความเชื่อ อย่าหวั่นไหว เพราะว่าผู้ที่หวั่นไหวก็เป็นเหมือนคลื่นในทะเลซึ่งถูกลมพัดซัดไปมา ผู้นั้นจงอย่าคิดว่าจะได้รับสิ่งใดจากองค์พระผู้เป็นเจ้าเลย คนสองใจเป็นคนไม่มั่นคงในบรรดาทางทั้งหลายที่ตนประพฤตินั้น" (ยากอบ 1:6-8) อย่ารับฟังความคิดที่ขัดกับพระคำ เพราะว่าเป็นเมล็ดความสงสัยที่จอมปีศาจหว่านไว้!

11. ถือว่าเป็นไปตามนั้น

คำอธิษฐานที่สอดคล้องกับความประสงค์ของพระเจ้า เป็นไปตามที่พระเจ้าต้องการ และทราบว่าส่งผลดีที่สุดสำหรับทุกคนที่เกี่ยวข้อง ก็ได้รับคำตอบ ก่อนที่จะอธิษฐานจบเสียอีก ตามความเห็นของพระเจ้า (อิสยาห์ 65:24) พระคำของพระองค์จะไม่ล้มเหลว ดังนั้นเมื่อใดก็ตามที่เราทำตามเงื่อนไขที่บัญญัติไว้ในพระคำของพระองค์ ดังที่อธิบายไว้ในหนังสือนี้ คำตอบต่อคำอธิษฐานของเรา ก็ได้รับการเห็นชอบโดยอัตโนมัติ พระองค์อาจไม่ตอบตามที่เราคาดหวัง หรือเราอาจไม่เห็นคำตอบในทันที แต่พระเจ้าได้ดำเนินการเพื่อให้เป็นไปตามนั้น ในเวลาของพระองค์ ถ้าหากเป็นความประสงค์ของพระองค์ ฉะนั้นเมื่อคุณเสนอคำขอต่อพระองค์แล้ว ก็ถึงเวลาที่จะต้องยืนหยัดด้วยศรัทธา คุณต้องไว้วางใจว่าคำตอบกำลังมา และเชื่อว่าถ้าหากคุณทำส่วนของคุณ พระองค์ก็จะดำเนินการให้ แม้ว่าอาจใช้เวลาสักพัก ขอให้ถือว่าเป็นไปตามนั้นแล้ว!

12. ขอบคุณพระเจ้าที่ตอบคำอธิษฐาน

ถ้าคุณเชื่อจริงๆว่าพระเจ้าได้ยินและตอบคำอธิษฐานของคุณ คุณจะไม่คอยให้เห็นคำตอบ แล้วค่อยขอบคุณพระองค์ แต่คุณจะขอบคุณพระองค์ด้วยศรัทธา การลงท้ายคำอธิษฐานด้วยคำสรรเสริญและขอบคุณ ก็สำคัญเท่าๆกับการเริ่มต้นคำอธิษฐานเช่นนั้น

คุณกำลังตกอยู่ในภาวะคับขันหรือ? ให้พระเจ้าเผชิญหน้ากับภาวะเช่นนั้นแทนคุณสิ!

พระองค์ชอบให้เกิดวิกฤตกาลยิ่งนัก! บางครั้งบางคราวพระองค์ก็ให้เหตุการณ์ต่างๆเกิดขึ้น เพื่อเราจะได้อธิษฐาน และเชื่อว่าพระองค์จะตอบ พระองค์ต้องการให้เราบ่งบอกอย่างเฉพาะเจาจง และก้าวออกไปด้วยศรัทธาที่มั่นคง โดยขออย่างเจาะจง และคาดหมายคำตอบที่แน่นอน การอธิษฐานอย่างเฉพาะเจาะจงเป็นการคาดหมาย ทั้งจากพระเจ้าและตัวเราเอง แต่ก็เป็นสัญญาณที่บ่งบอกถึงศรัทธาของเราด้วย นี่แหละทำให้พระเจ้าพอใจ!

บางคนไม่กล้าขอให้พระองค์ตอบคำอธิษฐานอย่างเฉพาะเจาะจง เพราะเขากลัวว่าจะไม่ได้รับคำตอบ เขากลัวว่านั่นอาจเป็นผลสะท้อนถึงสภาพทางวิญญาณของเขา และทำให้พระเจ้าเสียชื่อ! เขากลัวว่า "จะเป็นยังไง ถ้าพระองค์ไม่ตอบคำอธิษฐาน? ผู้คนจะคิดยังไงเกี่ยวกับศรัทธาของเรา และพระเจ้าของเรา?"  เขาก็เลยขอจากพระองค์อย่างกว้างๆ เพื่อเขาจะได้ไม่ต้องระบุแน่นอนลงไป กันไว้เผื่อว่าเขาไม่ได้รับคำตอบ

แต่พระเจ้าชอบเผชิญกับภาวะคับขัน ทั้งนี้ก็เพราะพระองค์รู้ว่า พระองค์ไม่มีวันปราชัย ตราบใดที่เราทำตามข้อแม้ ฝึกใช้ศรัทธาของเราด้วยการอธิษฐาน และเชื่อฟังพระคำ เมื่อพระองค์ตอบ ก็จะเป็นสักขีพยานถึงพระคำและความสัตย์ซื่อของพระองค์ รวมทั้งเป็นสักขีพยานถึงศรัทธาของเรา จากการคาดหมายคำตอบอย่างเฉพาะเจาะจงด้วย ดังนั้นบอกพระองค์ให้แน่ชัดว่าคุณต้องการอะไร หรืออยากให้อะไรสำเร็จลุล่วงไป และพระองค์ก็จะไม่มีวันล้มเหลว! — ดี. บี. บี.

*

ดร.อเล็กซานเดอร์ ไวท์ แห่งเอดินเบิร์ก เป็นที่กล่าวขวัญเรื่องคำอธิษฐาน ของท่าน ท่านมักจะพบว่ามีอะไรให้ขอบคุณพระเจ้าเสมอ แม้แต่ในยามที่ยาก ลำบาก เช้าวันหนึ่งเกิดพายุ สมาชิกในโบสถ์นึกในใจว่า อาจารย์คงไม่มีอะไรที่จะขอบคุณพระเจ้าสำหรับเช้าที่อากาศแย่แบบนี้

แต่อาจารย์ไวท์เริ่มคำอธิษฐานว่า "เราขอบคุณพระเจ้าที่ไม่ได้เป็นเช่นนี้เสมอ" — เวอร์จิเนีย บรานท์ เบิร์ก

ทำสิ่งที่คุณทำได้

พระเจ้าคาดหวังให้คุณทำสิ่งที่คุณทำได้ นั่นแสดงถึงความศรัทธาว่าคุณเชื่อว่าพระเจ้าจะทำสิ่งที่คุณทำไม่ได้ บ่อยครั้งการทำเช่นนี้เรียกว่า "การก้าวไปด้วยศรัทธา" มีตัวอย่างมากมายถึงเรื่องนี้ในพระกิตติคุณ

พระเยซูพูดกับชายคนหนึ่งที่มือเป็นง่อย ว่า "เอื้อมมือออกมา" เห็นได้ชัดว่าชายคนนั้นเอื้อมมือออกมาไม่ได้ เพราะเป็นง่อย แต่เมื่อเขาพยายาม และเชื่อว่าพระเยซูจะรักษาเขา มือของเขา "หายเป็นปกติเหมือนอีกข้างหนึ่ง" (มัทธิว 12:13)

พระเยซูบอกกับชายอีกคนหนึ่งซึ่งตาบอดมาตั้งแต่เกิด ให้ไปล้างตาที่สระแห่งหนึ่ง คนที่ยืนอยู่รอบๆคงคิดว่าเป็นเรื่องเหลวไหล แต่ชายคนนั้นเชื่อพระองค์ และทำตาม แล้วเขาก็มองเห็น (ยอห์น 9:1-7)

เมื่อมีคนโรคเรื้อนสิบคนมาขอความเมตตาให้พระองค์รักษาเขา พระองค์บอกให้เขาไปหาปุโรหิต เพราะตามธรรมเนียมของชาวยิว หลังจากที่ผู้ป่วยโรคเรื้อนหายแล้ว เขาต้องไปหาปุโรหิตเพื่อให้รับรองว่าเขาหายแล้ว คนโรคเรื้อนดังกล่าวยังไม่ได้รับการรักษา แต่เมื่อเขาเชื่อและทำตาม ขณะที่ไปหาปุโรหิต พวกเขาก็หายจากโรคเรื้อน (ลูกา 17:12-14)

ก่อนที่พระเยซูจะชุบชีวิตลาซารัส เขาก็ต้องเคลื่อนหินก้อนใหญ่ที่ปิดทางเข้าที่ฝังศพออกไป นี่เป็นสิ่งที่ผู้อื่นทำ ได้ เมื่อผู้คนที่ไว้ทุกข์ซึ่งมาชุมนุมที่หลุมศพของลาซารัส เชื่อฟังคำขอของพระองค์ และกลิ้งหินออกไป ก็แสดงว่าเขาเชื่อว่าพระเยซูสามารถทำมหัศจรรย์ และชุบชีวิตลาซารัสขึ้นมาได้ แล้วพระองค์ก็ทำเช่นนั้น พระองค์อาจใช้พลังปาฏิหาริย์ให้หินกลิ้งออกไปก็ได้ เช่นเดียวกับที่พระองค์ชุบชีวิตลาซารัสอย่างปาฏิหาริย์ แต่พระองค์ไม่ได้ทำเช่นนั้น พระองค์อยากเห็นผู้คนที่นั่นสะท้อนให้เห็นศรัทธา โดยส่งผลออกมาเป็นการกระทำ (ยอห์น 11:1-44)

ผู้ที่สะท้อนให้เห็นศรัทธา โดยทำสิ่งที่เขาทำได้ ก็ได้รับคำตอบต่อคำอธิษฐานของเขา และได้เห็นมหัศจรรย์ ผู้ที่ขอ ก็ได้รับ พระเยซูยินดีรักษาผู้ที่เจ็บป่วย ชุบชีวิตคนตาย ปลอบโยนผู้ที่หัวใจแตกสลาย แต่ผู้ที่มีศรัทธาขอ บ่อยครั้งคือผู้ที่ได้รับพร พระเจ้าอาจอยากทำมหัศจรรย์ในชีวิตคุณ และรอให้คุณขอ พระองค์ประสงค์ที่จะจำกัดตัวพระองค์เองไว้กับคำอธิษฐานและศรัทธาของเรา เมื่อเราเปี่ยมด้วยศรัทธา และขอให้พระเจ้าดำเนินงานแทนเรา เราก็ดลใจให้พระองค์ลงมือดำเนินการที่ส่งผลน่าอัศจรรย์ใจ

ถ้าคุณไม่แน่ใจว่าพระเจ้าคาดหวังให้คุณทำอะไร ก่อนที่พระองค์จะตอบคำอธิษฐานของคุณ ก็ถามพระองค์ พระองค์จะบอกคุณโดยตรง หรือพระองค์จะบอกให้คุณอ่านพระคำของพระองค์

มิชชันนารีผู้บุกเบิก ชื่อฮัดสัน เทย์เลอร์ ไปประเทศจีนเป็นครั้งแรก เมื่อปี ค.ศ. 1853 การเดินทางครั้งนั้นใช้เวลานานถึงห้าเดือนครึ่ง เมื่อผ่านเกาะซึ่งมีคนป่ากินคนอาศัยอยู่ ไม่มีลมพัด เรือจึงค่อยๆลอยเข้าฝั่ง พวกคนป่ามารวมตัวกันที่ชายหาด คาดหมายงานเลี้ยงฉลอง

"คุณเป็นคนของพระเจ้า คุณเทย์เลอร์ โปรดอธิษฐานให้พระเจ้าช่วยเราให้รอด" กัปตันเรืออ้อนวอน

"ผมจะอธิษฐาน" เทย์เลอร์ตอบ "โดยมีข้อแม้ว่าคุณกางใบเพื่อรอรับลม"

"ผมทำไม่ได้หรอก" กัปตันเรือกล่าว ถ้าผมกางใบตอนที่ไม่มีลมเลย พวกลูกเรือจะหัวเราะเยาะผม

"ถ้าเช่นนั้นผมจะไม่อธิษฐาน" เทย์เลอร์ตอบ "เตรียมใบเรือก่อน"

กัปตันทำตาม

ขณะที่เทย์เลอร์ยังอธิษฐานอยู่ในห้อง มีคนมาเคาะที่ประตู คือกัปตันนั่นเอง

"คุณยังอธิษฐานขอลมอยู่หรือเปล่า" เขาถาม

"ใช่ครับ"

"คุณหยุดได้แล้ว" กัปตันกล่าว "เพราะลมแรงเหลือเกิน"

แล้วพวกเขาก็ถึงจุดหมายอย่างปลอดภัย

ดำเนินการราวกับว่าได้ครอบครองไว้แล้ว

หลังจากที่คุณขอบางสิ่งจากพระเจ้า ก็ลงมือปฏิบัติการ ดำเนินการตาม ศรัทธาของคุณ พิสูจน์พระเจ้า โดยแสดงให้พระองค์เห็นว่าคุณเชื่อด้วยใจแรงกล้าว่าพระองค์จะตอบ โดยที่คุณลงมือปฏิบัติการ ราวกับว่าพระองค์ตอบแล้ว เรื่องจริงต่อไปนี้ เวอร์จิเนีย บรานท์ เบิร์ก เล่าสู่เราฟัง ซึ่งสะท้อนให้เห็นหลักการนี้อย่างยอดเยี่ยม

สมัยที่ฉันเป็นศิษยาภิบาลที่โบสถ์แห่งหนึ่งในวาโกเนอร์ โอ๊กลาโฮม่า มีหญิงสาวชื่อเอ็ตต้า เธออยากจะศึกษาที่วิทยาลัยอย่างมาก เพื่อเตรียมตัวสำหรับงานรับใช้ของคริสเตียน เธออธิษฐานขอทุนทรัพย์เป็นเวลาสองปี เพื่อเป็นค่าเล่าเรียน ในช่วงปีที่สองเธอมีหนี้สินมากทีเดียว สถานการณ์ดูราวกับว่าเป็นไปไม่ได้

เธอมาหาฉัน น้ำตานองหน้า และท้อใจอย่างมาก ฉันถามเธอว่าเธอรู้ว่าเป็นความประสงค์ของพระเจ้าหรือไม่ที่เธอจะเรียนต่อ เธอตอบว่ามั่นใจอย่างที่สุด

"หนูคงไม่ต้องคอยอีกต่อไป" ฉันกล่าว "หนูขอทุนจากพระองค์มาสองปีแล้ว แต่หนูไม่เคยแสดงออกมาเป็นการกระทำ ว่าหนูคาดหมายจริงๆว่าพระองค์จะส่งมาให้ ถ้าหนูเชื่อจริงๆว่าพระองค์จะตอบคำอธิษฐานของหนู และมอบทุนทรัพย์ที่จำเป็นให้ หนูจะทำอะไรล่ะ?"

"หนูจะเก็บเสื้อผ้า เขียนจดหมายถึงวิทยาลัยว่าหนูจะไปเรียน และเตรียมตัวในด้านอื่นๆ" เอ็ตต้าตอบ

"ฉันก็จะทำเช่นนั้นแหละ ถ้าฉันเป็นหนู ฉันก็จะยืนหยัดในคำสัญญาของพระองค์ และเตรียมตัวตามที่จำเป็น เหมือนที่หนูคงจะทำ ถ้าหากมีเงินอยู่ในมือแล้ว ศรัทธาที่แท้จริงจะดำเนินการราวกับว่าเกิดขึ้นตามนั้นแล้ว ถ้ามีใครสัญญาว่าจะให้เงินหนู หนูคงจะเชื่อเขา แต่พระเจ้าสัญญาไว้แล้วในพระคำของพระองค์ ว่าจะมอบให้ตามที่ใจปรารถนา (เพลงสดุดี 37:4) แต่หนูไม่เชื่อพระองค์"

"แต่คุณเบิร์กคะ" หญิงสาวตอบ "หนูเชื่อพระองค์จริงๆค่ะ! หนูจะพิสูจน์ให้เห็น! หนูจะกลับบ้านไปเก็บเสื้อผ้าและเตรียมตัวให้พร้อม วิทยาลัยจะเปิดเร็วๆนี้ หนูต้องรีบสักหน่อย"

เอ็ตต้าไม่เคยลังเลใจเลยนับแต่นั้นมา เธอเริ่มเตรียมตัวเลย ราวกับว่ามีทุนทรัพย์แล้ว เธอมั่นใจว่าธนาคารแห่งสวรรค์จะเปิดบัญชรออกมา ในเวลาอันเหมาะ (มาลาคี 3:10)

วันก่อนที่จะถึงเวลาออกเดินทาง เธอโทรมาหาฉันว่าเก็บเสื้อผ้าและข้าวของต่างๆไว้เรียบร้อยแล้ว แต่เธอไม่มีกระเป๋าใส่ เราเอ่ยอ้างคำสัญญาจากพระคัมภีร์ ทางโทรศัพท์ "พระเจ้าจะจัดหาสิ่งสารพัดที่ท่านขาดอยู่นั้น จากทรัพย์อันรุ่งเรืองของพระองค์ ในพระเยซูคริสต์" (ฟีลิปปี 4:19) แล้วฉันก็ทำงานต่อ และลืมเรื่องนั้นไป

หนึ่งชั่วโมงต่อมามีเพื่อนโทรมา เธอบอกว่ากำลังทำความสะอาดบ้าน แล้วเจอหลายอย่างที่ไม่ได้ใช้อีกแล้ว และอยากจะให้ใครไป มีกระเป๋าใบใหญ่ด้วย เธอสงสัยว่าฉันจะเอาไปใช้ได้หรือไม่

"คุณกำลังตอบรับคำสั่งจากสวรรค์" ฉันกล่าวแล้วก็หัวเราะ "แต่ที่อยู่ผิดไปหน่อย พระองค์ต้องการให้ส่งกระเป๋านั้นไปที่บ้านเอ็ตต้า"

คืนวันต่อมา พวกเราบางคนไปส่งเอ็ตต้าที่สถานีรถไฟ "คุณเบิร์ก" เธอกระซิบ "ฉันยังไม่มีเงินเลย แต่ฉันไม่หวั่นสักนิดเดียว ฉันแน่ใจว่าพระองค์ได้ยินคำอธิษฐานของฉัน ฉันรู้ว่าฉันได้รับสิ่งที่ปรารถนาจากพระองค์" (1 ยอห์น 5:14-15)

ต้องมีอะไรผิดพลาดไปแน่ๆ ฉันคิด เพื่อนๆบางคนบอกฉันว่าเขาได้รวบรวมเงินไว้ให้เอตต้า แต่ว่า ...

แล้วฉันก็ได้ยินเสียงหวูดรถไฟดังมาแต่ไกล และเห็นแสงไฟหน้ารถจักร เอ็ตต้ามองหน้าฉัน ฉันจะพูดอย่างไรดี

ทันใดนั้น คนที่ช่วยรวบรวมเงินวิ่งมาหาเรา "ผมกำลังทำงานอยู่ในออฟฟิศ แล้วก็จำได้ว่ามีคนฝากเงินไว้ให้เอ็ตต้า" เขากล่าว "แล้วนี่อีกนิดหน่อย เป็นของขวัญจากผมและภรรยา"

"นี่ด้วย" เพื่อนอีกคนหนึ่งกล่าว เขาก็เพิ่งมาถึง

"ขึ้นรถไฟได้แล้วครับ!" พนักงานเก็บตั๋วกล่าว "ขึ้นรถไฟได้แล้วครับ!"

"ขึ้นรถไฟไปกับคำสัญญาของพระองค์!" ฉันบอกเอ็ตต้า "การมีใจเชื่อมั่นคุ้มค่า ใช่ไหม?"

"ยอดเยี่ยมจริงๆค่ะ" เธอตอบ "สิ่งที่ศรัทธาทำได้ ยอดเยี่ยมจริงๆ"

ยามมาเข้าเฝ้าจอมราชา  สิ่งสารพัดนำมากล่าววอน
ท่านนี้ทำได้ทุกสิ่งแน่นอน  มอบพรให้ไม่รู้สิ้นสุดเลย

*

คำอธิษฐานเป็นพลังที่มีกำลังแรงที่สุดเท่าที่ใครจะผลิตขึ้นมาได้ แรงชักจูงที่คำอธิษฐานส่งผลต่อร่างกายและความคิดมนุษย์ สะท้อนให้เห็นได้เช่นเดียวกับต่อมในระบบขับถ่าย ผลลัพธ์วัดได้จากการมีความร่าเริงมากขึ้น ความคิดปลอดโปร่งขึ้น จิตใจแข็งแกร่ง และมีความเข้าใจในมนุษยสัมพันธ์ลึกซึ้งยิ่งขึ้น

การที่จะพัฒนาบุคลิกภาพได้อย่างเต็มที่ ก็ขาดการอธิษฐานไม่ได้ ร่างกายและความคิดจิตใจจะประสานกันอย่างสอดคล้องเต็มที่ได้ ก็เมื่ออธิษฐาน ซึ่งมอบพละกำลังที่ไม่สั่นคลอนให้แก่มนุษย์ผู้อ่อนแอ เมื่อเราอธิษฐาน เราก็เชื่อมโยงกับพลังขับเคลื่อนที่ไม่มีขีดจำกัด ซึ่งทำให้จักรวาลโคจรต่อไปได้ — ดร. อเล็กซิส คาร์เรล ศัลยแพทย์และนักชีววิทยา ชาวอเมริกันเชื้อสายฝรั่งเศส ผู้ชนะรางวัลโนเบล ปี ค.ศ.1912

วิธีอธิษฐาน

มีวิธีอธิษฐานมากกว่าที่คุณคงนึกคิดได้ อธิษฐานสั้นๆหรือยาวๆ อธิษฐานในใจ ออกเสียง หรือร้องเพลงก็ได้ บ้างก็ไม่ต้องเป็นถ้อยคำด้วยซ้ำ (โรม 8:26) การอธิษฐานอาจเป็นเรื่องน่าสนุก ไม่ต้องเตรียมล่วงหน้า หรือไม่ต้องเป็นพิธีรีตรองก็ได้ เราอาจนึกอธิษฐานขึ้นมาทันที หรือเตรียมการไว้อย่างดี หรืออธิษฐานตามถ้อยคำที่บันทึกไว้แล้ว อาจเขียนขึ้นมาเอง หรือหยิบยกมาจากพระคัมภีร์ (มีคำอธิษฐานมากมายในหนังสือเพลงสดุดี) หรือหนังสือที่มีคำอุทิศตนต่อพระเจ้า อาจเป็นการอธิษฐานสำหรับตัวเองหรือคนอื่นก็ได้ นี่เป็นการยอมรับว่าเราต้องได้รับพรจากพระองค์ ขณะที่ทำการงานต่างๆ หรือเป็นการอ้อนวอนด้วยใจแรงกล้า เพื่อขอแนวทางจากพระองค์ เมื่อรับมือกับสิ่งที่ดูสุดวิสัย อาจเป็นคำสรรเสริญด้วยความสุข และรู้สึกขอบคุณ หรือเป็นคำอธิษฐานสำนึกผิดที่มีอารมณ์ผสมผสาน จากหัวใจที่แตกสลายและสำนึกผิด คุณอาจคุกเข่าอธิษฐาน หรืออธิษฐานขณะที่ทำงานไปด้วยก็ได้ วิธีอธิษฐานมีต่างๆนานา หลากหลายเหมือนความจำเป็นของคุณนั่นแหละ ต่อไปนี้เป็นเพียงตัวอย่างสองสามประการ

คำอธิษฐานสรรเสริญ

คำอธิษฐานสรรเสริญส่งผลดีให้กับทั้งสองฝ่าย เพราะไม่เพียงแต่ว่าพระองค์โปรดปรานการสรรเสริญ แต่การสรรเสริญคุณความดีของพระองค์ ช่วยให้คุณเห็นสิ่งต่างๆในมุมองที่ถูกต้องด้วย เมื่อคุณหนักอกหนักใจกับปัญหาและความกังวล ขอให้ฝากไว้กับพระเยซู (1 เปโตร 5:7) แล้วเริ่มนับพรต่างๆที่ได้รับ ขอบคุณพระองค์สำหรับทุกสิ่งที่พระองค์ทำให้คุณแล้ว สรรเสริญและขอบคุณพระองค์สำหรับคำตอบที่ปรารถนาจะได้รับ ซึ่งเป็นของคุณแล้วด้วยศรัทธา

กษัตริย์ดาวิดในพระคัมภีร์ก็ทำเช่นนั้น ถ้าคุณคิดว่าคุณมีปัญหา ลองนึกถึงปัญหาของท่านดู สิ! ก่อนที่ท่านจะเป็นกษัตริย์ กษัตริย์ซอลผู้ฝึกท่านเกิดความอิจฉา และพยายามฆ่าท่านหลายครั้ง หลังจากที่ท่านเป็นกษัตริย์ บุตรชายของท่านแย่งชิงบัลลังก์ กษัตริย์ดาวิดต้องหนีไปอยู่ประเทศอื่นด้วยความอับอายและเสื่อมเสียเกียรติยศ นี่ยังไม่รวมไปถึงศัตรูจากต่างชาติ! นอกจากนั้นท่านยังเป็นคนบาปมหันต์ และท่านก็รู้ตัวดี! ดูเหมือนว่ามีเหตุผลทุกอย่างที่ท่านจะท้อแท้ใจและพร่ำบ่น แต่ในบทเพลงสดุดี ท่านกลับมองโลกในแง่ดีเสมอ อย่างน้อยก็ตอนที่มาถึงท้ายบท ท่านสรรเสริญพระเจ้า ถึงแม้ว่าจะประสบปัญหา เพราะท่านทราบว่าพระเจ้าจะช่วยแก้ปัญหาให้ในที่สุด เพราะพระองค์ทำเช่นนั้นมาโดยตลอด เพราะพระองค์สัญญาว่าจะทำเช่นนั้น เนื่องจากท่านมีศรัทธาและทรรศนะที่สรรเสริญ พระเจ้าเรียกท่านว่าเป็นผู้ที่พระองค์ชอบพระทัย (1 ซามูเอล 13:14) นี่ยังผลให้เกิดหนังสือบทเพลงสดุดี!

เวลาเหมาะที่สุดที่จะอธิษฐานและสรรเสริญจนเป็นนิสัยก็คือ ก่อนที่ จะเกิดปัญหาใหญ่ ตัวอย่างเช่น แทนที่จะอธิษฐานว่า "พระองค์ได้โปรด" ทำสิ่งนั้นสิ่งนี้ให้แก่เด็กๆ คุณก็อธิษฐานได้ว่า "พระเยซู ขอบคุณสำหรับเด็กๆแสนวิเศษที่พระองค์มอบให้ ขอบคุณที่พระองค์ดูแลเด็กๆวันนี้ ขอบคุณที่ปกปักรักษาเขาให้ปลอดภัย และช่วยให้เขาเรียนหนังสือได้ดี ขอบคุณสำหรับช่วงเวลาที่มีคุณภาพซึ่งเราจะใช้ด้วยกันตอนค่ำวันนี้ ..."

ร่วมใจกันอธิษฐาน

ส่วนใหญ่แล้วเราอธิษฐานเป็นส่วนตัว ซึ่งละเลยไม่ได้ การอธิษฐานเป็นส่วนตัวมีผลตอบแทนอยู่ในตัว (มัทธิว 6:6) อย่างไรก็ตาม มีบางครั้งที่ควรจะอธิษฐานกับผู้อื่น พระเยซูสัญญาว่า "ถ้าในพวกท่านที่อยู่ในโลกสองคน จะร่วมใจกันขอสิ่งหนึ่งสิ่งใด พระบิดาของเราผู้สถิตในสวรรค์ จะกระทำให้ ด้วยว่ามีสองสามคนประชุมกันที่ไหนๆในนามของเรา เราจะสถิตอยู่ท่ามกลางเขาที่นั่น" (มัทธิว 18:19-20; พระราชบัญญัติ 32:30) ในบางสถานการณ์ก็มีพลังอำนาจมากกว่า เมื่ออธิษฐานร่วมกัน

การขอให้ผู้อื่นอธิษฐานกับคุณ เมื่อคุณประสบช่วงเวลายากลำบาก ก็ช่วยปลอบโยนและให้กำลังใจได้ ความรับผิดชอบส่วนหนึ่งของเราในฐานะคริสเตียนก็คือ การการค้ำจุนกันในคำอธิษฐาน ฉะนั้นขอให้รับผลประโยชน์จากคำอธิษฐานของผู้อื่น และเสนอที่จะอธิษฐานเผื่อเขา เมื่อจำเป็น

การอธิษฐานแบบสนทนากัน

เมื่ออธิษฐานกับผู้อื่นสำหรับสถานการณ์ใดโดยเฉพาะ ลอง "อธิษฐานแบบสนทนากัน" โดยที่แต่ละคนกล่าวเสริมหนึ่งหรือสองประโยค ในแง่มุมต่างๆ หรือเอ่ยอ้างคำสัญญาจากพระคัมภีร์ที่เหมาะสม คุณอาจผลัดกันไปรอบๆ หรือแต่ละคนกล่าวเสริม เมื่อนึกถึงแง่มุมใด คล้ายๆกับโทรศัพท์ที่พ่วงต่อกัน หรือเข้า "ห้องสนทนา" ทางอินเตอร์เน็ตกับพระองค์ คุณได้ยินสิ่งที่คนอื่นอธิษฐาน พระองค์ก็ได้ยินทุกอย่าง คำอธิษฐานจะครอบคลุมทุกแง่มุมด้วยวิธีนี้ และทุกคนมีโอกาสร่วมด้วย ถ้าแต่ละคนพูดสั้นๆและชัดเจน สักหนึ่งหรือสองประโยคเป็นอย่างมาก การอธิษฐานจะมีชีวิตชีวา และช่วยให้ทุกคนมีใจจดจ่อได้เต็มที่

มีพลังอำนาจมหาศาลในการพร้อมใจกันอธิษฐาน!

บางคนค่อนข้างอาย เวลาที่อธิษฐานกับคนอื่น บางครั้งเขาคงนึกถึงข้อความที่พระเยซูกล่าวไว้ว่า "ฝ่ายท่านเมื่ออธิษฐาน จงเข้าในห้องชั้นใน จงอธิษฐานขอจากพระบิดาของท่านผู้อยู่ในที่ลับลี้  และพระบิดาของท่านผู้อยู่ในที่ลับลี้จะประทานบำเหน็จแก่ท่านในที่เปิดเผย" (มัทธิว 6:6) อย่างไรก็ตาม มีเวลาที่ควรจะอธิษฐานตามลำพัง แต่ก็มีโอกาสที่ควรจะอธิษฐานร่วมกันด้วย!

บางครั้งก็เป็นสิ่งสำคัญที่คุณจะให้คำขออธิษฐานเป็นที่รู้กัน ไม่เพียงแค่กับพระองค์เท่านั้น แต่กับคนอื่นๆด้วย เขาจะได้ร่วมอธิษฐานกับคุณ และแสดงให้เห็นว่าเขามีศรัทธา รวมทั้งยอมรับว่าตัวเขาต้องพึ่งพาพระองค์ พร้อมๆกับคุณ ดังนั้นก็อย่าละอายที่จะขอคำอธิษฐาน เมื่อจำเป็น!

พระองค์โปรดปรานที่จะให้คำตอบ เมื่อพระองค์เห็นว่าเรารักกันด้วยความพร้อมเพรียง เราร่วมใจกันอธิษฐาน เรามีจุดมุ่งหมาย มีความคิดจิตใจและวิญญาณที่เป็นอันหนึ่งอันเดียวกัน พระองค์ก็ต้องตอบคำอธิษฐาน "ถ้าพวกท่านที่อยู่ในแผ่นดินโลกสองคน จะร่วมใจกันขอสิ่งหนึ่งสิ่งใด พระบิดาของเราผู้อยู่ในสวรรค์ก็จะทรงกระทำให้ ด้วยว่ามีสองสามคนประชุมกันที่ไหนๆในนามของเรา เราจะอยู่ท่ามกลางเขาที่นั่น" (มัด.18:19,20)  พลังอันทรงอานุภาพจากพระวิญญาณของพระเจ้านั้นปฏิบัติการได้อย่างน่า อัศจรรย์ใจจริงๆ! พระองค์กล่าวว่า เมื่อคนหนึ่งขับไล่คนนับพัน สองคนก็สามารถขับไล่คนนับหมื่นให้หนีกระเจิง! (พระบัญญัติ 32:30) — ดี. บี. บี.

*

ไม่ว่าคุณกำลังทำอะไรอยู่ คุณก็อธิษฐานได้เสมอ!

คุณไม่ต้องคุกเข่าก้มหน้าก้มตาอธิษฐานหรอก อันที่จริงแล้ว คุณควรจะอธิษฐานในขณะที่คุณกำลังทำทุกสิ่งทุกอย่าง และหมายพึ่งพระเยซู ผู้เป็นบ่อเกิดและบันดาลให้ศรัทธาของคุณสัมฤทธิ์ผล

การอธิษฐานก็เหมือนกับการหายใจ คุณต้องสูดลมปราณของพระวิญญาณบริสุทธิ์ตลอดเวลา ดังนั้นก็ขอให้ติดต่อกับพระองค์อย่าได้ขาด คิดถึงพระองค์อยู่เสมอ แล้วคุณจะได้รับการเจิม และการนำพาจากพระวิญญาณ ในกิจการงานทุกอย่างที่คุณทำ! ถ้าคุณอธิษฐานถึงสิ่งที่คุณกำลังทำอยู่ และขอสติปัญญาจากพระเจ้า พระองค์สัญญาไว้ว่าจะมอบให้แก่คุณ!

พระองค์ช่วยไม่ให้คุณต้องทำงานมากมาย หรือมีเรื่องยุ่งยากเยอะแยะ และช่วยคุณประหยัดเวลาได้มาก ถ้าคุณอธิษฐานก่อนเริ่มลงมือทำงานเท่านั้นแหละ อธิษฐานขอให้พระองค์ช่วยคุณ และนำพาคุณ ถึงแม้จะเป็นเพียงประโยคเดียว เช่น "พระเยซู โปรดช่วยฉันด้วย!" คุณอธิษฐานได้ในเสี้ยววินาที และก็รับคำตอบอย่างรวดเร็วทันใจ แต่ถ้าคุณพึ่งพาความเข้าใจและปัญญาของตัวเอง คุณก็คงจะทำผิดพลาดอย่างน่าเศร้าใจแน่เลย!

ดังนั้น "จงอธิษฐานเสมอ อย่าเว้น!" (1 เธสะโลนิกา 5:17) ถามพระองค์เกี่ยวกับทุกสิ่ง ปัญหาทุกอย่าง และการตัดสินใจทุกครั้ง ขอให้แน่ใจว่าคุณกำลังทำสิ่งที่พระองค์ต้องการ "จงให้พระองค์มีส่วนในทุกลู่ทาง และพระองค์จะชี้ทางให้แจ่มแจ้ง!" (สุภาษิต 3:6) — ดี. บี. บี.

อธิษฐานด้วยข้อพระคัมภีร์

เมื่อคุณบอกพระองค์อย่างชัดเจนแล้วว่าคุณต้องการให้พระองค์ทำอะไร คุณอาจรู้สึกว่าจำเป็นต้องอธิษฐานต่อไป แต่ไม่จำเป็นต้องอธิษฐานด้วยถ้อยคำเดิม ซ้ำแล้วซ้ำอีก ตอนนี้แหละเป็นเวลาเหมาะที่สุดที่จะเสริมกำลังคำอธิษฐานของคุณ โดยเอ่ยอ้างคำสัญญาในพระคัมภีร์

พระเจ้าสัญญาไว้ในพระคำของพระองค์ เมื่อคุณอธิษฐาน เตือนพระองค์ถึงคำสัญญานั้น นี่แสดงว่าคุณมีศรัทธาว่าพระองค์จะทำตามพระคำ เป็นการประกาศที่แน่ชัดว่าคุณมีศรัทธา และคุณรู้พระคำ ซึ่งทำให้พระองค์พอใจ

ถ้าคุณอธิษฐานเป็นกลุ่ม ลองผลัดกันอ่านข้อพระคัมภีร์ที่เลือกไว้แล้ว แทนที่จะอธิษฐาน หรืออาจสลับข้อพระคัมภีร์กับคำอธิษฐานสั้นๆ หรือคนหนึ่งอ่านข้อความที่เหมาะสมจากพระคัมภีร์ ก่อนหน้าหรือภายหลังคำอธิษฐาน คุณคงอยากทำหรือซื้อหา "กล่องคำสัญญา" ไว้ใช้เอง (ประกอบด้วยคำสัญญาจากพระคัมภีร์ในหัวข้อต่างๆ ซึ่งคุณเอ่ยอ้างได้ในคำอธิษฐาน) (คุณสั่งหนังสือ Key Bible Verses ซึ่งเป็นหนังสือที่มีข้อความคัดเลือกมาจากพระคัมภีร์ในเรื่องต่างๆ โดยแยกแยะตามหัวข้อ)

อธิษฐานเป็นภาษาแปลกๆ

การพูดภาษาแปลกๆ (ความสามารถในการพูดภาษาที่ไม่ได้เรียนมาก่อน) ซึ่งเป็นหนึ่งใน "ของประทานจากพระวิญญาณ" เก้าประการ อัครสาวกเปาโลบรรยายไว้ใน 1 โครินธ์ 12:8-10 แล้วอ้างอิงถึงอีกครั้งในบทถัดไปว่า "ภาษาของมนุษย์และทูตสวรรค์" (1 โครินธ์ 13:1) บางครั้งก็เป็นภาษาของมนุษย์ แต่บ่อยครั้งเป็นภาษาทูตสวรรค์

ถ้าคุณเปี่ยมด้วยพระวิญญาณบริสุทธิ์แล้ว แต่ยังไม่มีพรสวรรค์ด้านการพูดภาษาแปลกๆ และอยากจะมี ก็เพียงแต่ขอจากพระองค์ แล้วฝึกใช้ทันที ขอพระองค์ช่วยให้ความคิดกระจ่าง แล้วเริ่มสรรเสริญพระองค์ไม่หยุด ปล่อยให้พระวิญญาณพูดผ่านความคิดและลิ้นของคุณ นี่อาจฟังดูไร้สาระหรือเป็นภาษาเด็กเล็กๆ โดยเฉพาะในตอนแรกๆ แต่พระองค์รู้แน่ชัดว่าพระวิญญาณอธิษฐานแทนคุณอย่างไร

การพูดภาษาแปลกๆเป็นวิธีอธิษฐานและสรรเสริญที่ยอดเยี่ยม! ส่วนใหญ่แล้วจะเป็นผลประโยชน์ต่อคุณเอง เพื่อเป็นกำลังใจ แรงบันดาลใจ และคติสอนใจ นี่จะช่วยให้วิญญาณคุณปลาบปลื้มยินดี (1 โครินธ์ 14:4)

การอธิษฐานสุดจิตสุดใจ

คำอธิษฐานที่สั้นๆง่ายๆตลอดวัน ก็ดีและจำเป็น พระองค์ได้ยิน และตอบตามนั้น แต่เมื่อคุณประสบกับสถานการณ์วิกฤติ หรือการตัดสินใจที่สำคัญมาก คุณต้องการมากกว่านั้น แน่นอนว่าคำอธิษฐานทุกครั้งควรจะจริงใจ แต่ความแรงกล้าและความร้อนแรงไม่เท่ากัน เพราะบางสถานการณ์เป็นเรื่องที่ร้ายแรงกว่า บางครั้งคุณต้องร้องเรียกพระเจ้าสุดจิตสุดใจอย่างเต็มที่

คำอธิษฐานสุดจิตสุดใจที่เปี่ยมด้วยศรัทธา เปลี่ยนสถานการณ์ได้อย่างกลับตาลปัตร แม้แต่สถานการณ์ลำบากยากเย็นที่สุด

พระองค์ปล่อยให้ขึ้นอยู่กับเราเสียส่วนใหญ่ ว่าเราห่วงใยและอธิษฐานมากแค่ไหน!

คุณคงประหลาดใจที่ได้รู้ว่า พระเจ้าปล่อยให้อะไรต่ออะไรขึ้นอยู่กับคำอธิษฐานของเราเป็นอย่างมากทีเดียว สุดแล้วแต่ว่าเราห่วงใยมากแค่ไหน เมื่อเราเผชิญหน้ากับสถานการณ์ที่จำเป็น พระองค์ก็อยากให้เราแสดงความห่วงใย และอธิษฐานอย่างเฉพาะเจาะจงถึงสถานการณ์นั้นๆ ถ้าเราเชื่อจริงๆ พระองค์ก็จะรับฟังและตอบคำอธิษฐานทุกอย่าง แต่ถ้าเราไม่อธิษฐาน ก็จะไร้ผล! พระเจ้าทำอะไรได้ทั้งนั้น แต่พระองค์มอบความรับผิดชอบให้เราอธิษฐานขอ!

เราอธิษฐานด้วยความจริงใจ หรือด้วยความปรารถนาแรงกล้าแค่ไหน ก็จะสะท้อนออกมาในคำตอบที่ได้รับ! ฝ่ายที่รับผลจากคำอธิษฐานของเรา ก็จะรับไว้ได้ไม่มากไปกว่าที่เราส่งให้เขา เราต้องนึกภาพผู้คนหรือสถานการณ์ที่เรากำลังอธิษฐานให้ แล้วก็อธิษฐานโดยนึกภาพนั้นในใจ และขอพระองค์อย่างเฉพาะเจาะจงว่าเราต้องการให้พระองค์ทำอะไรบ้าง

พระองค์จะตอบคำอธิษฐานของเรา โดยสะท้อนผลกลับมา มากเท่ากับที่เราส่งไปในตอนแรก เหมือนกับการส่องลำแสงเข้าหากระจก แสงนั้นจะสะท้อนกลับมาด้วยพลังเท่าเดิม ถ้าเราอธิษฐานเพียงครึ่งจิตครึ่งใจ เราก็จะได้รับคำตอบแค่ครึ่งเดียว แต่ถ้าเราอธิษฐานอย่างสุดจิตสุดใจ เราก็จะได้รับคำตอบที่มีผลสุดขีดเลย!

คุณฝึกใช้พลังอธิษฐานอยู่หรือเปล่า? ถ้าคุณทำเช่นนั้น พระองค์ผู้อยู่ในสวรรค์จะเผยให้เห็นว่าเราทำคุณงามความดีอะไรบ้าง หรือว่าเราน่าจะทำคุณงามความดีอะไรได้บ้าง ด้วยการอธิษฐานนั่นเอง! — ดี. บี. บี.

*

เด็กชายคนหนึ่งในชนบทเฝ้าดูแกะตอนเช้าวันอาทิตย์ ระฆังโบสถ์ดังขึ้น ผู้คนในหมู่บ้านพากันไปชุมนุม เมื่อเด็กน้อยนึกขึ้นว่าเขาอยากอธิษฐานต่อพระเจ้าเช่นกัน แต่จะอธิษฐานอย่างไรดี? ไม่เคยมีใครสอนให้เขาอธิษฐาน เขาจึงคุกเข่าลง และเริ่มท่องตัวอักษร ก ข ค เรื่อยไปจนถึง ฮ

บังเอิญมีชายคนหนึ่งเดินผ่านมาตรงพุ่มไม้ที่ขึ้นเป็นแนวยาว เขาได้ยินเสียงเด็กน้อย จึงมองผ่านพุ่มไม้ เห็นเด็กน้อยคุกเข่าพนมมือ หลับตาท่องว่า "ก ข ค..."

"ทำอะไรหนูน้อย?"

"อธิษฐานครับ"

"ด้วยการท่องพยัญชนะหรือ?"

"คือว่า ผมอธิษฐานไม่เป็น แต่ผมอยากให้พระเจ้าดูแลผม และช่วยผมดูแลแกะ ผมจึงคิดว่าถ้าผมกล่าวเท่าที่รู้ พระองค์จะนำพยัญชนะมาสะกด ตามที่ผมต้องการ"

"ขอพระเจ้าอวยพรหนู พระเจ้าจะได้ยินและตอบ เมื่อหัวใจถูกต้อง ถ้อยคำที่กล่าวออกมาก็ไม่ผิดหรอก"

*

บางครั้งหาได้เอ่ยคำอธิษฐาน  เพียงถวายท่านด้วยหัวใจ
นอบน้อมแทบบาตรชิดใกล้  ท่านตอบรับไว้ด้วยความกรุณา

บางครั้งหาได้เอ่ยคำอธิษฐาน  เหนื่อยจากงานหวังพักผ่อนกายา
พักพิงแนบอกท่านแสนสุขจริงหนา  หมดทุกข์นานาไร้ความกังวล

*

ขอให้บอกกับพระองค์ทุกเช้าว่า "ฉันมาเข้าเฝ้าแล้วพระเยซู ผู้ทรงเป็นเพื่อน พระผู้ช่วยให้รอด และผู้สอนฉัน ฉันเผชิญหน้ากับวันใหม่ ฉันรู้ว่าฉันทำอะไรเองไม่ได้ ฉันขอให้พระองค์เติมฉันด้วยความรักและพละกำลังของพระองค์สำหรับวันนี้ ฉันรวบรวมกำลังของตัวเองไม่ได้ พระองค์สัญญาว่าถ้าฉันเพียงแต่ขอ พระองค์จะเติมฉันให้เปี่ยมล้นด้วยความรักของพระองค์ เพื่อมอบต่อไปให้ผู้อื่น ฉันจึงขอพระองค์เติมฉันให้เปี่ยมล้นด้วยความรัก ช่วยฉันให้มีความรักมากพอ เพื่อจะได้มอบสวรรค์น้อยๆให้กับทุกคนที่อยู่ด้วยวันนี้ เช่น ครอบครัว เพื่อนๆ หรือผู้คนที่พบปะ เมื่อฉันมอบความรักและสวรรค์น้อยๆให้เขา ฉันก็มอบพระองค์ให้เขาด้วย พระเยซู ฉันต้องการเช่นนี้แหละ ฉันอยากมอบพระองค์ ฉันอยากสะท้อนให้เห็นพระองค์ ฉันอยากแบ่งปันพระองค์และความรักแสนวิเศษของพระองค์ให้กับทุกคน"

ถ้าคุณขอด้วยศรัทธา พระองค์จะทำตาม พระองค์จะตอบคำอธิษฐาน จะมอบความรักและพละกำลังให้ในแต่ละวัน

เมื่อดูเหมือนว่าพระเจ้าไม่ตอบ

ทำไมบางครั้งคำอธิษฐานไม่ได้รับคำตอบรวดเร็วเท่ากับคำอธิษฐานอื่นๆ และทำไมบางครั้งดูเหมือนว่าไม่ได้รับคำตอบเลย? มีเหตุผลต่างๆกันไป พระเจ้าตอบคำอธิษฐานของเราเสมอ แต่ไม่ตอบทันที หรือตอบในทางที่เราคาดหวังว่าพระองค์จะตอบเสมอไป บางครั้งพระองค์ตอบว่า "ได้" บางครั้งตอบว่า "ไม่ได้" บางครั้งก็ตอบว่า "รอก่อน"

เมื่อดูเหมือนว่าคำอธิษฐานของคุณไม่ได้รับคำตอบ ลองถามตัวเองว่า

ฉันมั่นใจหรือไม่ว่าสิ่งที่อธิษฐานขอคือสิ่งที่พระเจ้าต้องการ และเป็นความประสงค์ของพระองค์?

บางครั้งพระเจ้าไม่ตอบคำอธิษฐานในทางที่เราต้องการหรือคาดหวังว่าพระองค์จะตอบ เพราะพระองค์ทราบว่าสิ่งที่เราอธิษฐานขอ จะไม่เกิดผลดีจริงๆ ต่อเราหรือต่อผู้อื่น พระคัมภีร์กล่าวเตือนไว้ว่าถ้าจิตใจของเราไม่ถูกต้อง หรือเรามีวัตถุประสงค์ที่เห็นแก่ตัว พระองค์อาจไม่มอบให้ตามที่เราขอ (ยากอบ 4:3)

บางครั้งพระเจ้าไม่ตอบคำอธิษฐานของเรา เพราะพระองค์มีสิ่งที่ดีกว่าสำหรับเรา พระเจ้าทราบดีที่สุด พระองค์มอบสิ่งดีที่สุดแก่ผู้ที่ให้พระองค์เลือก

ฉันทำส่วนของฉันโดยทำตามที่พระองค์บอกหรือเปล่า?

ศรัทธาและการเชื่อฟังมาก่อน แล้วพระเจ้าจะตอบคำอธิษฐาน ถ้าหากคุณทำส่วนของคุณในข้อตกลง โดยทำสิ่งที่ทำได้ เพื่อช่วยให้เกิดผลลัพธ์ตามที่ปรารถนา ถ้าคุณทำสุดความสามารถที่จะทำสิ่งที่ถูกต้อง และทำให้พระองค์พอใจ ด้วยการรักพระองค์และรักผู้อื่น คุณก็มั่นใจได้ว่าพระองค์จะตอบคำอธิษฐานของคุณ (ยอห์น 15:7; 1 ยอห์น 3:21-22) แต่ถ้าคุณไม่ทำสิ่งที่คุณรู้ว่าถูกต้อง หรือไม่ทำตามเงื่อนไขที่พระองค์บ่งบอกไว้ในพระคำ หรือบอกกับคุณโดยตรง คุณก็คาดหวังให้พระองค์มอบสิ่งที่คุณขอไม่ได้ (ยอห์น 9:31; เพลงสดุดี 66:18-20)

แน่นอนว่าบางครั้งพระองค์อาจขอให้คุณทำอะไรที่คุณไม่ได้คาดหมาย หรือหวังว่าจะได้ยินได้ฟัง เมื่อเป็นเช่นนี้ ก็สำคัญที่จะเตือนใจตัวเองว่าพระเจ้าเป็นผู้ที่เล็งเห็นทุกอย่าง และรอบรู้ทุกสิ่ง พระองค์รักคุณ ห่วงใยคุณ และความผาสุกของคุณ เป็นการมีสติปัญญาจะทำตามที่พระองค์บอก การทำตามที่พระองค์บอกอาจดูเป็นเรื่องยาก หรือมีค่าแลกเปลี่ยนสูงตอนแรกๆ แต่ในระยะยาวคุณจะค้นพบเสมอว่าพระองค์พูดถูก

พระองค์ทดสอบศรัทธาของคุณหรือเปล่า?

บางครั้งพระเจ้าอยากเห็นว่าคุณจริงจังมากแค่ไหน กับการได้รับคำตอบที่ปรารถนา ถ้าคุณเชื่อจริงๆว่าพระองค์สามารถทำตามที่สัญญาไว้ คุณก็จะไม่ลดละ (ลูกา 11:5-10; 18:1-8; โรม 4:21; 12:12; 1 เปโตร 1:6-7)

ถ้าคุณก้าวต่อไปด้วยศรัทธา ถึงแม้จะดูเหมือนว่าพระเจ้าไม่ตอบคำอธิษฐานของคุณ พระเจ้าจะพึงพอใจ พระองค์ชื่นชอบศรัทธาที่ไม่ล้มเลิก ศรัทธาประเภทที่จะก้าวต่อไปโดยไม่คำนึงว่าสภาพการณ์ที่มองเห็นเป็นเช่นไร พระองค์ชื่นชอบผู้ที่เชื่อต่อไปว่าจะเป็นตามนั้น เพราะพระองค์กล่าวไว้ว่าจะเป็นเช่นนั้น

ตัวอย่างที่ดีในเรื่องนี้ก็คืออับราฮามในพันธสัญญาเดิม ผู้ซึ่งอายุมากกว่าหนึ่งร้อยปี แต่ยังไม่มีทายาท พระเจ้าสัญญาว่าภรรยาของเขาชื่อซาร่า จะมีบุตรชาย แต่เธออายุเก้าสิบปี เกินวัยที่จะมีลูกแล้ว ถึงแม้ว่าสถานการณ์จะเป็นไปไม่ได้ อับราฮามเชื่อคำสัญญาของพระเจ้าต่อไป แล้วพระเจ้าก็ทำตามที่สัญญาไว้ ซาร่าตั้งครรภ์อย่างมหัศจรรย์ และมีบุตรชื่อไอแซค ซึ่งบุตรชายสองคนของไอแซคกลายเป็นบรรพบุรุษของชาวฮีบรู และชาวอีโดมด้วย (ซึ่งเป็นส่วนหนึ่งของชาวอาหรับ)

อัครสาวกเปาโลเขียนถึงการที่อับราฮามยืนหยัดในศรัทธาเกี่ยวกับเรื่องนี้ ว่า "ความเชื่อของท่านมิได้ถดถอยลง (ถึงแม้อายุของท่านได้ประมาณร้อยปีแล้ว) ท่านก็มิได้คิดว่าร่างกายของท่านเปรียบเหมือนตายแล้ว และมิได้คิดว่าครรภ์นางซาราห์เป็นหมัน ท่านมิได้หวั่นไหวแคลงใจในสัญญาของพระเจ้า แต่ท่านมีความเชื่อมั่นคงยิ่งขึ้น จึงถวายเกียรติยศแด่พระเจ้า ท่านเชื่อมั่นว่า พระองค์ทรงฤทธิ์สามารถกระทำให้สำเร็จได้ตามที่พระองค์สัญญาไว้ ด้วยเหตุนี้เอง พระเจ้าถือว่าความเชื่อของท่านเป็นความชอบธรรมแก่ท่าน" (โรม 4:19-22)

ถ้าคุณมีศรัทธาจริงๆ คุณจะกล่าวว่า "ฉันเอ่ยอ้างคำสัญญาของพระเจ้า และจะมุ่งหน้าต่อไป แม้ว่าฉันมองไม่เห็นสิ่งที่อยู่ข้างหน้าขณะนี้!" เช่นเดียวกับกัปตันที่แล่นเรือไปในพายุยามกลางคืน โดยไม่เห็นอะไรเลย คุณอาจมองไม่เห็นอะไรเลย แต่คุณก็ก้าวต่อไป คุณรู้ว่าพระองค์ได้ยินคำอธิษฐานของคุณ และพระองค์จะตอบคุณในเวลาของพระองค์ นี่คือศรัทธาที่พระองค์พึงพอใจ และจะก่อให้เกิดผล!

พระองค์พยายามสอนฉันให้อดทน หรือสอนบทเรียนอื่นๆใช่ไหม?

ดูเหมือนว่าเป็นส่วนหนึ่งในธรรมชาติของมนุษย์ที่จะหันไปหาพระองค์ เมื่อเราต้องการอะไรจากพระองค์ พระองค์เต็มใจจัดหาปัจจัยให้ แต่พระองค์ก็มีสติปัญญามากพอที่จะคว้าโอกาส จากช่วงเวลาที่เราตั้งใจฟังพระองค์อย่างเต็มที่ เพื่อสอนบทเรียนที่จะช่วยให้เราใกล้ชิดพระองค์มากขึ้น และช่วยให้เราเป็นคนที่ดีขึ้น ดูเหมือนว่าความอดทนคือบทเรียนที่พระองค์สอนให้บ่อยๆ แต่พระองค์อาจพยายามสอนให้คุณถ่อมตัว มีความรัก อธิษฐานมากขึ้น หรือสอนบทเรียนอื่นๆในชีวิต ถ้าเป็นเช่นนั้น เมื่อคุณเรียนรู้สิ่งที่พระองค์พยายามสอนคุณ พระองค์ก็จะตอบ

เป็นเวลาที่พระองค์เห็นสมควร และสภาพการณ์ทุกอย่างเหมาะหรือเปล่า?

"มีฤดูกาลสำหรับทุกสิ่ง และมีวาระสำหรับเรื่องราวทุกอย่าง ภายใต้ฟ้าสวรรค์" (ปัญญาจารย์ 3:1) พระเจ้ามีเวลาของพระองค์ คุณเร่งพระองค์ไม่ได้ บางครั้งการอธิษฐานก็เหมือนกับการเพาะปลูกเมล็ด ต้องใช้เวลากว่าเมล็ดจะงอกงาม เติบโต และเกิดดอกออกผล เมล็ดบางชนิดก็ใช้เวลามากกว่าชนิดอื่นๆ ดูเหมือนว่าดอกไม้บางชนิดเติบโตชั่วข้ามคืน แต่กว่าต้นไม้จะออกผลก็ใช้เวลาหลายปี

สภาพการณ์ต้องเหมาะก่อนที่พระเจ้าจะตอบคุณ สถานการณ์ที่สลับซับซ้อนมักจะใช้เวลา เช่นเดียวกับโจทย์คณิตศาสตร์ที่ยากๆ ยิ่งโจทย์สลับซับซ้อนและตัวเลขหลายหลัก ทางแก้คำตอบก็สลับซับซ้อนและใช้เวลามากกว่า

การตัดสินใจหรือการกระทำของผู้อื่น มีผลกระทบต่อคำตอบของพระองค์ไหม?

ผลลัพธ์จากการอธิษฐานขึ้นอยู่กับองค์ประกอบหลักสามประการคือ ความประสงค์ของคุณ (สิ่งที่คุณต้องการ) ความประสงค์ของพระเจ้า (สิ่งที่พระองค์ต้องการ) การตัดสินใจและการกระทำของผู้ที่มีส่วนเกี่ยวข้อง ถึงแม้ว่าความประสงค์ของคุณจะสอดคล้องกับความประสงค์ของพระองค์ พระองค์คงไม่สามารถให้เกิดผลตามที่ปรารถนา เพราะพระองค์ให้ทุกคนมีสิทธิเลือก การตัดสินใจและการกระทำของผู้ที่มีส่วนเกี่ยวข้อง ส่งผลต่อผลลัพธ์เช่นกัน คุณไม่ได้ควบคุมอย่างเต็มที่ เขาไม่ได้ควบคุมอย่างเต็มที่ ส่วนพระเจ้าก็จำกัดตัวเองโดยเฉพาะที่จะไม่ควบคุมอย่างเต็มที่ ถ้าคำอธิษฐานของคุณไม่ได้รับคำตอบ เพราะคนอื่นเลือกทางที่คุณคิดว่าผิด คุณก็ยังมีความหวังอยู่ อธิษฐานขอให้พระเจ้าดำเนินงานในจิตใจเขา และช่วยให้เขาตัดสินใจถูกต้อง

อย่างไรก็ตาม ไม่ว่าคนอื่นจะทำหรือไม่ทำอะไร ไม่ว่าเขาตัดสินใจถูกหรือผิด คำสัญญาที่พระองค์มอบไว้ในพระคัมภีร์ ก็ยังเป็นจริง การที่คนอื่นตัดสินใจผิด ไม่ได้ถือว่าคำสัญญาของพระเจ้าเป็นโมฆะ ฉะนั้นถ้าคุณเผชิญหน้ากับสถานการณ์ที่คุณรู้สึกว่าคำอธิษฐานของคุณไม่ได้รับคำตอบ เพราะบางคนตัดสินใจผิด พระเจ้าจะรับฟังคำอธิษฐานและตอบในทางใดทางหนึ่ง ถึงแม้ว่าคุณไม่เคยเห็นคำตอบในชีวิตนี้

เรื่องต่อไปนี้สะท้อนให้เห็นถึงประเด็นดังกล่าว

มีผู้หญิงสองคนอยู่ห่างกันหลายร้อยไมล์ ประสบความปวดร้าวใจคล้ายๆกัน จิมสามีของเคท ถูกลงโทษในข้อหาใช้อาวุธจี้ปล้น และทำร้ายร่างกาย โดยถูกจำคุกเป็นเวลาสิบปี ชีวิตเขาตกต่ำเรื่อยๆในช่วงสองสามปีที่ผ่านมา เขาติดสุราอย่างหนัก เขาผลักดันพระเจ้าและศาสนาออกไปจากชีวิตแล้ว เมื่อถูกตัดสินโทษ เขาสาปแช่งพระเจ้า เขาสลัดศรัทธาน้อยนิดที่เคยมีอยู่ในใจไปเสีย

ในขณะเดียวกัน เอมิเลียก็เฝ้าดูโฮเซน้องชายของเธอ ผู้เป็นทนายความที่ประสบความสำเร็จ ข่มขื่นใจต่อพระเจ้าที่ภรรยาสาวสวยและลูกของเขาต้องกลับไปสู่สวรรค์ เพราะอุบัติเหตุทางรถยนต์ ความโกรธแค้นเพิ่มพูนในใจเขา เขาตัดขาดจากชีวิตเก่าๆและเพื่อนๆ จากทุกอย่างที่เตือนความจำถึงอดีต และการเติบโตขึ้นมาในนิกายคาทอลิก เขาย้ายไปทำงานที่อื่น ตัดเยื่อใยทั้งสิ้นจากครอบครัวของเขา เขาอยู่อย่างโดดเดี่ยวและเศร้าโศก เมื่อว่างจากการงาน

ทั้งเคทและเอมิเลีย เชื่อในพระเจ้าและพลังอธิษฐาน เธอได้พบกำลังใจในพระคัมภีร์ และคำสัญญาในนั้น  เคทอธิษฐานด้วยใจแรงกล้าสำหรับสามี ส่วนเอมิเลียอธิษฐานเผื่อน้องชาย ทั้งสองอธิษฐานอย่างไม่ลดละเป็นเวลาหลายปี โดยที่ไม่เห็นผลจากคำอธิษฐานเลย

ในที่สุดจิมหันมาหาพระเจ้าในเรือนจำ เขาสลัดชีวิตเก่าไปเสีย และยอมรับพระเยซูกลับเข้ามาในชีวิต เขาใช้เวลาสองสามปีสุดท้ายในเรือนจำ สอนเพื่อนนักโทษเกี่ยวกับความรักของพระเยซู เมื่อเขาได้รับโทษแล้ว วันที่เขาพ้นโทษจากเรือนจำ ยามรักษาการณ์และผู้ดูแลเรือนจัดงานชุมนุมในเรือนจำเพื่อเป็นเกียรติแก่เขา ราวกับพิธีนมัสการในโบสถ์ เพราะจิมได้กลายเป็น "ศิษยาภิบาล" ของนักโทษ เมื่อเคทและลูกสองคนมารับเขาที่เรือนจำ รอยยิ้มและน้ำตาของเขาบ่งบอกถึงความขอบคุณต่อพระเจ้าที่ตอบคำอธิษฐาน และคืนจิมคนเดิมให้

เอมิเลียก็เช่นกัน เธอยึดมั่นคำสัญญาว่าพระเจ้าสามารถเปลี่ยนใจของโฮเซ และให้เขาหันกลับมาหาครอบครัว แต่การเปลี่ยนแปลงเช่นนั้นไม่ได้เกิดขึ้นกับโฮเซ จดหมายที่เธอและญาติๆเขียนไป ไม่เคยได้รับคำตอบ เมื่อโทรหา เขาก็ไม่ยอมคุยด้วย แต่เอมิเลียเชื่อว่าพระเจ้าตอบ แม้ว่าเธอจะไม่เห็นพระองค์ดำเนินการ

พระองค์ดำเนินงานจริงๆ คำอธิษฐานของเอมิเลียได้รับคำตอบ แม้ว่าโฮเซพยายามอยู่ตามลำพัง พระเจ้าก็สถิตอยู่ด้วยตลอดเวลา เพื่อตอบคำอ้อนวอนของเอมิเลีย พระเจ้าให้โอกาสโฮเซหลายครั้งที่จะเลือกกลับมาสู่ทางที่ถูกต้อง แต่เขาก็ปฏิเสธทุกครั้ง เขาตัดสินใจเลือกทางที่ผิด ในที่สุดเอมิเลียก็ฝากน้องชายไว้กับพระเจ้า เมื่อโฮเซเสียชีวิต และพบพระผู้ช่วยให้รอดที่อีกฟากหนึ่ง เอมิเลียถึงได้เห็นคำตอบต่อคำอธิษฐานของเธอในที่สุด เธอเห็นทุกอย่างที่พระองค์ได้มอบให้ เพื่อตอบคำอธิษฐานของเธอ การตัดสินใจครั้งสุดท้ายอยู่ในมือของโฮเซ อย่างไรก็ตาม พระเจ้าดำเนินงานในจิตใจโฮเซ เพราะคำอธิษฐานของเธอ แม้ว่าเขาไม่ได้เลือกทางที่ถูกต้องเมื่ออยู่บนโลก ในชีวิตภายภาคหน้าเขากล้าตัดสินใจทำเช่นนั้น

คำตอบหนึ่งอาจดูแสนวิเศษกว่าหลายเท่า ทว่าทั้งสองเหตุการณ์เป็นคำตอบต่อคำอธิษฐาน คำอธิษฐานที่ผู้หญิงสองคนนี้ขอพระองค์ ก็งอกงามในที่สุด ผลลัพธ์หนึ่งใช้เวลานานกว่า ทว่าในบั้นปลายก็งดงามและเพียบพร้อมพอๆกัน

พระเจ้ารับคำอ้อนวอนจากปากและจิตใจคุณไว้ แล้วตอบในทางที่พระองค์รู้ว่าดีที่สุด ด้วยสติปัญญา และตามทางเลือกของผู้อื่นด้วย เมื่อคุณรับผลประโยชน์จากพลังอธิษฐาน คุณต้องยอมรับด้วยว่าทางที่พระองค์เลือกตอบคุณ ไม่ว่าแตกต่างจากที่คุณนึกคิดแค่ไหน ก็ดีที่สุดเสมอ

ยังไม่ได้รับคำตอบหรือ?

ความศรัทธากล้ายืนหยัดบนศิลา  ด้วยรู้ว่ามีคำตอบไม่แปรผัน
แม้ต้องฟันฝ่ามรสุมไม่หวาดหวั่น  ไม่ขอพรั่นพรึงใจไม่อาทร

ด้วยรู้ว่าพระองค์ท่านมีพลัง  ท่านได้ยินได้ฟังคำไหว้วอน
ตั้งจิตไว้ให้มั่นคงไม่ไถ่ถอน  เชื่อแน่นอนสำเร็จผลสมดังใจ

ยังไม่ได้รับคำตอบอย่างนั้นหรือ อย่าไปถือว่าไม่ได้รับตามที่ขอ
คงเป็นเพราะมีส่วนที่ต้องรอ  เมื่อเริ่มขอท่านลงมือดำเนินการ

พระองค์ท่านจะสานงานที่เริ่มไว้  ท่านจะทำต่อไปตามที่เราอธิษฐาน
สำเร็จผลแท้จริงไม่ช้านาน  พลังท่านยิ่งใหญ่หาใดเทียม
— โรเบิร์ต บราวนิ่ง

*

คำอธิษฐานได้รับคำตอบ

พระเจ้าท่านตอบคำอธิษฐาน  ที่กล่าวขานจากใจคนอ่อนล้า
ท่านมอบให้แก่ผู้ที่มีศรัทธา  ผู้คอยท่าด้วยความไว้วางใจ

แม้ท่านไม่ขานตอบยังคงเชื่อ  ท่านคอยเกื้อหนุนอยู่ชิดใกล้
แม้ดาวอับแสง ขุนเขาทลายไป  สัญญาท่านมอบไว้ไม่เสื่อมคลาย
—ไมร่า กู๊ดวิน แพลนซ์

*

ผมขอพละกำลังจากพระเจ้า เพื่อจะได้บรรลุผล
ผมกลับอ่อนแอ เพื่อจะได้หัดเชื่อฟัง

ผมขอสุขภาพที่ดี เพื่อจะได้ทำสิ่งยิ่งใหญ่
ผมกลับเจ็บไข้ เพื่อจะได้ทำสิ่งที่ดีกว่า ...

ผมขอความร่ำรวย เพื่อจะได้มีความสุข
ผมกลับยากไร้ เพื่อจะได้มีปัญญา ...

ผมขออำนาจ เพื่อจะได้รับคำยกย่องจากมนุษย์
ผมกลับขาดกำลัง เพื่อจะได้พึ่งพระเจ้า ...

ผมขอทุกสิ่ง เพื่อจะได้รื่นรมย์กับชีวิต
ผมกลับได้ชีวิต เพื่อจะได้รื่นรมย์กับทุกสิ่ง ...

ผมไม่ได้ตามที่ขอ แต่ได้ทุกสิ่งที่หวังไว้
ทั้งๆที่ตัวเองเป็นเช่นนี้ คำอธิษฐานที่ไม่ได้เอื้อนเอ่ยกลับได้รับคำตอบ
ผมมีพรล้นเหลืออย่างแท้จริง
— รอย แคมปาเนลล่า

เรียนรู้จากท่านผู้มีคำตอบ

พระเจ้าสัญญาว่า "ทูลขอเรา เราจะตอบเจ้า และจะสำแดงสิ่งที่ใหญ่ยิ่งเกรียงไกรซึ่งเจ้าไม่รู้" (เยเรมีย์ 33:3)

แต่คำสัญญาของพระองค์มีเงื่อนไขที่เห็นได้ชัดอยู่อย่างหนึ่งคือ คุณต้องหัดรับฟัง และรู้จักสังเกตคำตอบ เมื่อพระองค์มอบให้ พระองค์พูดกับคุณได้หลายๆทาง

1. พระคำที่เป็นลายลักษณ์อักษร

การอ่านและคิดคำนึงถึงพระคัมภีร์ ซึ่งเป็นพระคำของพระเจ้าที่มีบันทึกไว้แล้ว คือวิธีหนึ่งที่ลูกของพระเจ้ารับฟังจากพระองค์ได้ คำถามส่วนใหญ่ในชีวิตคุณมีคำตอบอยู่แล้วในพระคัมภีร์ คุณเพียงแต่แสวงหา (ถ้าคุณเพิ่งเป็นคริสเตียน หรือเพิ่งเริ่มอ่านพระคัมภีร์ อ่านพระกิตติคุณสี่เล่มแรกก่อน โดยเริ่มต้นจากพระกิตติคุณของนักบุญยอห์น)

คุณอาจคิดว่า "พระคัมภีร์จะพูดถึงปัญหาที่ฉันประสบปัจจุบันได้อย่างไร? พระคัมภีร์มีมาหลายพันปีแล้ว!" ถ้าคุณศึกษาพระคำของพระเจ้า โดยเปิดใจ และมีศรัทธา คุณจะพบว่าพระคำจะพูดกับคุณโดยตรง! มีหลายตอนในพระคัมภีร์ที่มีคำตอบและคำปรึกษาต่อปัญหาที่คุณเผชิญหน้าในวันนี้ ถึงแม้ว่ารายละเอียดเกี่ยวกับชีวิตของเราในปัจจุบันอาจไม่อยู่ในพระคัมภีร์ ทว่าความกล้าหาญ ความหวัง กำลังใจ แนวทาง และความจริงที่เราจำเป็นต้องมี เพื่อฟันฝ่าอุปสรรคในชีวิต ก็มีอยู่ในนั้นอย่างแน่นอน พระคัมภีร์บอกเราว่าข้อความในนั้นเขียนไว้เพื่อผลประโยชน์ของเรา "เพราะว่าสิ่งที่เขียนไว้ในสมัยก่อนนั้นก็เขียนไว้เพื่อสั่งสอนเรา เพื่อเราจะได้มีความหวัง โดยความเพียร และความชูใจ ด้วยพระคัมภีร์" (โรม  15:4; 1 โครินธ์ 10:11)

พระคัมภีร์เป็นแหล่งความรู้และสติปัญญาอันไม่มีที่สิ้นสุด กษัตริย์ดาวิดเขียนว่า "ข้ามีความเข้าใจมากกว่าบรรดาครูของข้า เพราะบรรดาพระโอวาทของพระองค์เป็นคำรำพึงของข้า ข้าเข้าใจมากกว่าคนสูงอายุ เพราะข้ารักษาข้อบังคับของพระองค์" (เพลงสดุดี 119:99-100) พระองค์สัญญาไว้ด้วยว่า "เราจะแนะนำและสอนเจ้าถึงทางที่เจ้าควรจะเดินไป" (เพลงสดุดี 32:8) ถ้าคุณอธิษฐาน พระองค์จะชี้ทางคุณไปสู่ข้อความที่มีคำแนะนำสำหรับคุณ แม้แต่คำแนะนำที่คุณเองไม่ตระหนักว่าจำเป็นต้องรู้

2. เสียงจากพระคำ

เมื่อคุณอ่านพระคำจนคุ้นเคย จะมีบางครั้งเมื่อคุณครุ่นคิดหรืออธิษฐานเกี่ยวกับบางเรื่อง แล้วทันใดนั้นคุณจำข้อความจากพระคัมภีร์ที่เหมาะกับสถานการณ์พอดี ซึ่งมอบการหยั่งรู้หรือคำตอบที่จำเป็น เราเรียกสิ่งนี้ว่าเป็นเสียงจากพระคำของพระองค์

เมื่อการงานของพระองค์บนโลกใกล้จะสิ้นสุด พระเยซูบอกกับสาวกว่า หลังจากที่พระองค์ไปแล้ว พระเจ้าจะส่งพระวิญญาณบริสุทธิ์มาให้เขา เพื่อสอนและนำทางเขา (ยอห์น 14:26; 16:7, 13-14) ถ้าคุณเปี่ยมด้วยพระวิญญาณบริสุทธิ์ คำสัญญานั้นก็มีไว้สำหรับคุณเช่นกัน บางทีพระองค์อาจพูดคุยกับคุณเช่นนี้แล้ว เพียงแต่คุณไม่ทันสังเกต (ทุกคนที่รับพระเยซูเป็นผู้ช่วยให้รอดก็ได้รับพระวิญญาณบริสุทธิ์บางส่วน แต่การเปี่ยมด้วยพระวิญญาณบริสุทธิ์จนท่วมท้น ซึ่งพระคัมภีร์เรียกว่า "การรับบัพติศมา" จากพระวิญญาณบริสุทธิ์ มักจะเป็นประสบการณ์ที่ต่างหากจากกัน ซึ่งเกิดขึ้นในทันที หรือเกิดขึ้นภายหลัง ถ้าคุณยังไม่เปี่ยมด้วยพระวิญญาณบริสุทธิ์ คุณก็ทำได้ เช่นเดียวกับการรับความรอด โดยเพียงอธิษฐานขอ "ถ้าท่าน...ยังรู้จักให้ของดีแก่บุตรของตน ยิ่งกว่านั้นสักเท่าใด พระบิดาของท่านผู้ทรงสถิตในสวรรค์ จะประทานพระวิญญาณบริสุทธิ์แก่ผู้ที่ขอต่อพระองค์!" (ลูกา 11:13)

3. คำพยากรณ์หรือนิมิตโดยตรงประเภทอื่น

คนส่วนใหญ่คิดว่าคำพยากรณ์คือการสามารถทำนายเหตุการณ์ในอนาคต หรือพลังเร้นลับที่น้อยคนมีตลอดยุคสมัย ทว่านี่เป็นยิ่งกว่าการทำนายอนาคต และไม่เร้นลับอะไรหรอก คริสเตียนทุกคนที่เปี่ยมด้วยพระวิญญาณก็มีได้ รวมไปถึงคุณด้วย! (1 โครินธ์ 12) นี่เป็นความสามารถในการรับข่าวสารจากพระองค์โดยตรง ซึ่งกล่าวผ่านปากของคุณ หรือคุณจดบันทึกไว้เอง นี่เป็นของประทานจากพระวิญญาณบริสุทธิ์ ซึ่งคุณอธิษฐานขอได้โดยเฉพาะ

ถ้าคุณต้องการพรสวรรค์ในการรับคำพยากรณ์ แต่ยังไม่มี หรือไม่แน่ใจว่ามี ทำไมไม่หยุดเพื่ออธิษฐานขอเดี๋ยวนี้เลย? มีพร้อมสรรพให้คุณขอ "ขณะเมื่อท่านจะอธิษฐานขอสิ่งใด จงเชื่อว่าได้รับ และท่านจะได้รับสิ่งนั้น" (มาระโก 11:24)

เมื่อคุณมีพรสวรรค์ในการรับคำพยากรณ์แล้ว พระองค์ก็จะมอบถ้อยคำรัก ความอุ่นใจ แนวทาง คำแนะนำ นิมิต หรือสิ่งอื่นๆที่จำเป็น พระองค์จะให้คำปรึกษาและคำแนะนำเฉพาะเจาะจง สำหรับสถานการณ์ส่วนตัวของคุณ

ไม่ว่าคุณมีพรสวรรค์ในการรับคำพยากรณ์หรือไม่ พระองค์สามารถมอบความคิดแก่คุณ หรือให้ความประทับใจซ่งตอบคำถามที่คุณอาจจะมี หรือให้ความกระจ่างต่อสถานการณ์ที่คุณมีส่วนเกี่ยวข้อง พระองค์พูดกับคุณผ่านความฝัน หรือมอบนิมิตให้คุณได้ นี่ล้วนแต่เป็นนิมิตโดยตรงในรูปแบบต่างๆ

พระเจ้ากระซิบบอกความคิดของพระองค์กับคุณ หรือมอบความประทับใจให้คุณได้ทุกเมื่อ แต่พระองค์ทำเช่นนั้นได้ง่ายที่สุด เมื่อคุณอ่านและตรึกตรองถึงพระคำของพระองค์ หรืออธิษฐานอยู่ เมื่อคุณอยู่เงียบๆ โดยที่ขจัดความคิดและเรื่องการงานออกไปจากหัวคิด เมื่อคุณจดจ่อความคิดไปยังพระเยซู คุณก็เปิดช่องส่งเพื่อรับความคิดของพระองค์

ในข้อความหนึ่ง พระคัมภีร์อ้างถึงเรื่องนี้ว่าเป็น "เสียงค่อยๆที่แผ่วเบา" ของพระองค์ (พงศ์กษัตริย์ 19:11-12) ในอีกตอนหนึ่งพระองค์สัญญาว่า "เมื่อเจ้าหันไปทางขวาหรือหันไปทางซ้าย หูของเจ้าจะได้ยินวจนะข้างหลังเจ้าว่า 'นี่เป็นหนทาง จงเดินในทางนี้'" (อิสยาห์ 30:21)

การรับข่าวสารจากพระองค์ไม่จำเป็นต้องใช้เวลานาน คุณไม่ต้องอธิษฐานเป็นชั่วโมงสองชั่วโมง ก่อนที่พระองค์จะพูดกับคุณ แม้แต่ขณะที่ทำโครงการหรือกิจกรรมอะไรอยู่ ถ้าคุณหยุดสักครู่เพื่อมุ่งความสนใจไปยังสวรรค์ คุณก็อาจได้ยินพระองค์กระซิบกับจิตใจหรือความคิดของคุณ

นิมิตเป็นภาพนิ่งหรือภาพเคลื่อนไหว ที่คุณเห็นในความคิด ตอนที่คุณยังตื่นอยู่ (ปกติแล้วตอนที่คุณหลับตา แต่ไม่ทุกครั้งไป) บางคนเห็นนิมิตที่เป็นจริงมาก และสัมผัสได้ เขารู้สึกว่าเขาเห็นกับตาจริงๆ

ความฝันที่เผยให้เห็นนิมิตจากพระองค์ส่วนใหญ่จะเด่นชัดมาก คนเรามักจะตื่นจากความฝันนั้น ด้วยความรู้สึกแรงกล้าว่าความฝันนั้นสำคัญและมีความหมาย ต่างจากความฝันส่วนใหญ่ที่ไร้สาระหรือไม่สำคัญ เนื่องจากความหมายของความฝันมักจะไม่ชัดเจนเท่ากับข่าวสารที่ได้รับจากพระองค์ในทางอื่น จึงเป็นการดีที่สุดที่จะขอรับคำยืนยันจากพระองค์ เกี่ยวกับความฝันที่คุณเชื่อว่าเป็นความฝันที่เผยให้เห็นนิมิต โดยขอให้พระองค์มอบคำพยากรณ์หรือข้อพระคัมภีร์แก่คุณ

เปลี่ยนความคิดเป็นคำอธิษฐาน

ยิ่งคุณอธิษฐานจนเป็นนิสัยมากขึ้นเท่าไร คุณก็จะบรรลุผลผ่านการอธิษฐานมากขึ้นเท่านั้น แล้วคุณจะมีความสุขมากขึ้น เพราะคุณจะเรียนรู้เคล็ดลับในการติดต่อกับพระผู้ช่วยให้รอด และเพื่อนผู้เปี่ยมด้วยความรัก บทความต่อไปนี้ โดยมาเรีย เดวิด อธิบายถึงหลักการนี้ได้เป็นอย่างดี

พระคัมภีร์กล่าวอะไรไว้มากมายเกี่ยวกับความคิดของเรา นี่เป็นการศึกษาที่น่าสนใจ ตัวอย่างเช่น มีกล่าวไว้ว่าความนึกคิดที่พระองค์มีต่อเรามากมายจนนับไม่ถ้วน และเราควรเกลียดชังความคิดไร้สาระ แต่รักพระคำของพระองค์ (เพลงสดุดี 40:5 ;119:113)

วิธีหนึ่งที่ดีที่สุดในการเปลี่ยนความคิดให้เป็นประโยชน์ก็คือ เปลี่ยนเป็นคำอธิษฐาน ลองนึกถึงทุกสิ่งที่คุณทำตลอดทั้งวัน ทุกสิ่งที่คุณนึกถึง ความคิดทุกอย่างที่แล่นเข้ามาในหัวคิด แล้วก็พิจารณาความคิดของคุณ คาดคะเน รวบรวม วิเคราะห์ และหยั่งดู แล้วถามตัวเองว่าความคิดของคุณบรรลุผลอะไรบ้าง? และดำเนินไปทางไหน? คุณเปลี่ยนความคิดเป็นพลังเพื่อนำมาซึ่งผลดีในชีวิตของผู้อื่นหรือเปล่า

ถ้าคุณอยากบรรลุผลมากขึ้นในการอธิษฐาน ก็พิจารณาความคิดของคุณดู ความคิดเป็นจริง ความคิดช่วยเหลือหรือเป็นอุปสรรคได้ ความคิดของคุณค้ำจุนดวงวิญญาณที่ขัดสนหรือเปล่า? หรือว่าไม่สนใจต่อผู้ที่ร้องขอความช่วยเหลือ? ความคิดคุณวิ่งวุ่นหรือเปล่า? หยิบยื่นเพื่อตอบเสียงร้องขอความช่วยเหลือหรือเปล่า? คุณเชื่อมโยงกับแหล่งพลังความคิดจากสวรรค์หรือเปล่า? คุณหันเหความคิดไปยังที่ซึ่งจะก่อให้เกิดประโยชน์ และก่อให้เกิดความแตกต่างในแง่บวกจริงๆหรือเปล่า?

พระเจ้าอยากให้เราหัดเปลี่ยนความคิดเป็นคำอธิษฐานที่มีพลัง ความคิดที่เปลี่ยนเป็นคำอธิษฐานจะกลายเป็นพรจากพระเจ้า การที่พระเจ้ายื่นมือเข้ามาช่วย การปกป้องคุ้มครอง พลังอำนาจและพละกำลังจากพระเจ้า การเยียวยารักษาที่พระเจ้าทุ่มเทมาสู่ผู้ที่เราห่วงใย

ความคิดที่เปลี่ยนเป็นคำอธิษฐานจะทำสิ่งที่ยิ่งใหญ่ ทำสิ่งที่เป็นไปไม่ได้ให้กลับเป็นไปได้ และเปลี่ยนแนวทางประวัติศาสตร์! ในอีกแง่หนึ่ง ความคิดที่ไม่ได้ทำอะไร ค่อยๆเลือนหายไปอย่างไร้ประโยชน์ โดยซึมซับเข้าสู่ความเฉื่อยชาที่สูญเปล่า

ทุกครั้งที่เราคิดถึงสิ่งใด เราก็เปลี่ยนให้เป็นคำอธิษฐานที่มีพลังได้ ทุกเมื่อ ทุกหนทุกแห่ง แม้ในยามเราอยู่ตามลำพัง เมื่อเราทำงานหรือกิจวัตรประจำ เราเปลี่ยนความคิดเป็นคำอธิษฐานได้ตลอดวัน เรากุมความคิดของเรา ส่งไปยังพระเจ้า แล้วเห็นมหัศจรรย์เกิดขึ้นต่อหน้าต่อตา

ตัวอย่างเช่น ถ้าคุณทำอาหารอยู่ที่บ้าน แล้วคุณนึกถึงลูกๆที่โรงเรียน อธิษฐานให้ลูกมีวันที่ดี หรือตอนที่ทำงานคุณนึกถึงโครงการยากๆที่จะต้องทำ ก็เปลี่ยนความคิดนั้นเป็นคำอธิษฐาน เพื่อขอพละกำลังจากพระองค์สำหรับงานนั้น หรือคุณอาจขับรถผ่านอุบัติเหตุ ก็อธิษฐานให้ผู้ที่บาดเจ็บ อธิษฐานขอความปลอดภัยสำหรับคุณและครอบครัว

ตลอดทั้งวัน ไม่ว่าเราทำอะไรอยู่ เรานึกคิดถึงเรื่องต่างๆ แต่เรากลั่นกรองและมุ่งความคิดไปที่ไหน นั่นแหละที่ก่อให้เกิดความแตกต่าง เราตัดสินใจว่าจะทำอะไรกับความคิดของเรา และเรามุ่งความคิดไปทางไหน นั่นคือสิ่งที่สำคัญ เมื่อเราหัดมุ่งความคิดให้กลายเป็นคำอธิษฐาน กลั่นกรองผ่านพระคำของพระเจ้า และส่งไปยังที่ซึ่งจะบรรลุผลจริงๆ เราก็จะบรรลุผลในการอธิษฐาน

เมื่อเรานึกคิดอยู่ตามลำพัง เราเปลี่ยนแต่ละอย่างเป็นคำอธิษฐาน และก็เปลี่ยนโลกได้! เรานำความคิดที่แล่นเข้ามา จากสิ่งรอบตัวที่เราเห็นและได้รับ มาเปลี่ยนเป็นคำอธิษฐานได้

การเปลี่ยนความนึกคิดเป็นคำอธิษฐานคือสิทธิพิเศษ เป็นสิทธิพิเศษในการเชื่อมโยงกับแหล่งพลังความคิดจากสวรรค์ ซึ่งนำมาใช้ประโยชน์ และจะเกิดผลดี นี่จะช่วยให้ชีวิตคุณราบรื่นยิ่งขึ้น และนำมาซึ่งความมหัศจรรย์ ความคิดเป็นภาระหรือพรได้ เปลี่ยนให้เป็นผลดีโดยการเปลี่ยนเป็นคำอธิษฐาน เชื่อมโยงกับแหล่งพลังความคิดจากสวรรค์สิ!

ด้วยเหตุไฉนเราหาบอกได้ไม่  ว่าเหตุใดเรานึกถึงคนไกลห่าง
อยู่ในความทรงจำไม่รู้เลือนลาง  เราจึงสานสร้างคำอธิษฐานขึ้นมา

หลายครั้งมัวยุ่งไม่ทันนึกคิด  ลืมเสียสนิทเนิ่นนานเวลา
พระเจ้าดลใจท่านช่วยนำพา  ให้เราเห็นว่าคำอธิษฐานสำคัญ

ตอนนั้นเพื่อนคงต่อสู้ศึกหนัก  เพื่อนที่เรารักเศร้าโศกหม่นหมอง
ไร้ซึ่งความหวังไม่สมใจปอง  เราตอบสนองด้วยคำวิงวอน

ขอเพื่อนรักโปรดช่วยฉันบ้าง  แม้เพื่อนไม่ว่างหรือว่าพักผ่อน
โปรดนึกถึงฉันอย่ารีบจากจร  อธิษฐานอวยพรให้ฉันสุขใจ
— อี. มิดเดิลตัน

*

หากวันนี้ทำความดีรับใช้ผู้อื่น  ฉันขอหยิบยื่นมอบกำลังใจ
ช่วยแก้ปัญหาค้ำจุนผู้ใด  โปรดนำฉันให้ได้รู้ลู่ทาง

หากช่วยแบ่งเบาภาระหนักอึ้ง  คอยเป็นที่พึ่งไม่ได้เหินห่าง
ยามทุกข์รุมเร้าเราควรปล่อยวาง  ท่านคอยเคียงข้างนำทางเราไป
— เกรนวิลล์ คลีเซอร์

*

มาร์กาเร็ตเป็นผู้บริหารที่มีงานยุ่งมาก เธอรู้สึกสำนึกในใจทุกครั้งที่เดินผ่านขอทานคนหนึ่ง หนึ่งเดือนแล้วที่เขามาอยู่ห่างจากออฟฟิศของเธอช่วงตึกหนึ่ง เธอรู้ว่าเขาชื่อวอลเตอร์ เขาไร้ที่อยู่อาศัย เธอให้เงินเขาสองสามเหรียญทุกครั้งที่เดินผ่าน แต่เห็นได้ชัดว่าเขามีความจำเป็นมากกว่านั้นหลายเท่า และก็มีคนที่เหมือนกับเขาอีกมากมาย!

คืนวันหนึ่งก่อนเข้านอน มาร์กาเร็ตอธิษฐาน "พระองค์ ฉันรู้ว่าฉันแก้ปัญหาของคนทั้งโลกไม่ได้ แต่โปรดชี้ให้เห็นว่าฉันทำอะไรเพื่อวอลเตอร์ได้บ้าง รวมทั้งคนอื่นที่มีสภาพขัดสนเช่นนั้น เพื่อช่วยให้เขามีชีวิตที่ดีขึ้นอีกหน่อย"

วันรุ่งขึ้นเธออ่านบทความในหนังสือพิมพ์ เกี่ยวกับที่พักสำหรับคนไร้บ้านในเมือง ซึ่งจวนจะเปิดแล้ว เขามองหาคนอุปถัมภ์และอาสาสมัคร

ด้วยความตื่นเต้น มาร์กาเร็ตโทรไปตามหมายเลขที่ให้ไว้ในบทความ เธอบอกผู้ประสานงานที่ตอบโทรศัพท์ว่าเธออยากช่วยด้านทุนทรัพย์ เธอใช้เวลาหลายชั่วโมงช่วยตระเตรียมให้ศูนย์พร้อมดำเนินงานด้วย

หลังจากนั้นมาร์กาเร็ตก็มีเงินฝากเหลือน้อยลง และมีเวลาส่วนตัวน้อยลงในช่วงสุดสัปดาห์ แต่เธอพร่ำบอกตัวเองว่าเป็นการลงทุนที่ดี

สองสามอาทิตย์ต่อมาเธอก็เห็นผล เมื่อวอลเตอร์ป่าวประกาศด้วยความภูมิใจว่าเขาหางานทำได้ เขาย้ายไปอยู่ที่อพาร์ตเมนต์อีกฟากหนึ่งในเมือง "มาร์กาเร็ต คุณช่วยให้ผมกัดฟันทนกับชีวิต เมื่อผมท้อแท้และหดหู่ใจ ผมไม่รู้จะขอบคุณยังไงดี สำหรับทุกสิ่งที่คุณได้ทำ" เขาบอกเธอ

ตอนนั้นเธอมั่นใจว่าพระเจ้าได้ยินคำอธิษฐานของเธอ!

*

พระคัมภีร์เป็นหนังสือคำอธิษฐาน จากคำอธิษฐานที่มีบันทึกไว้ 667 ครั้ง ก็มีคำตอบบันทึกไว้ 454 ครั้ง

คำสัญญาขั้นแรกในการอธิษฐาน

ต่อไปนี้เป็นคำสัญญาจากพระคำของพระเจ้า ซึ่งนำมาใช้ได้ เมื่ออธิษฐานหรือเชื่อมสัมพันธภาพกับพระเจ้า

รับจากพระเจ้า

ก่อนที่เขาร้องเรียก เราจะตอบ ขณะที่เขายังพูดอยู่ เราจะฟัง (อิสยาห์ 65:24)

ท่านจะขอสิ่งใดซึ่งท่านปรารถนา ท่านก็จะได้สิ่งนั้น (ยอห์น 15:7)

ขอแล้วจะได้ หาแล้วจะพบ เคาะแล้วจะเปิดให้แก่ท่าน (มัทธิว 7:7)

สิ่งสารพัดซึ่งท่านอธิษฐานขอด้วยความเชื่อ ท่านจะได้ (มัทธิว 21:22)

ขอเถิด แล้วจะได้ เพื่อความชื่นชมยินดีของท่านจะมีเต็มเปี่ยม (ยอห์น 16:24)

ทูลเรื่องความปรารถนาของท่านทุกอย่างต่อพระเจ้า (ฟิลิปปี 4:6)

ถ้าท่านจะขอสิ่งใดในนามของเรา เราจะกระทำสิ่งนั้น (ยอห์น 14:14)

ปีติยินดีในพระเยโฮวาห์ และพระองค์จะประทานให้ตามใจปรารถนาของท่าน (เพลงสดุดี 37:4)

นี่คือความมั่นใจที่เรามีต่อพระองค์ คือถ้าเราทูลขอสิ่งใดตามพระประสงค์ของพระองค์ พระองค์ก็โปรดฟังเรา ถ้าเรารู้ว่า พระองค์โปรดฟังเรา เมื่อเราทูลขอสิ่งใดๆ เราก็รู้ว่าเราได้รับตามที่เราทูลขอจากพระองค์นั้น (1 ยอห์น 5:14-15)

รับฟังจากพระเจ้า

ทูลเรา เราจะตอบเจ้า และจะสำแดงสิ่งที่ใหญ่ยิ่งเกรียงไกร ซึ่งเจ้าไม่รู้ (เยเรมีย์ 33:3)

เมื่อได้ยินเสียงเจ้าร้องทูล พระองค์จะทรงเมตตาต่อเจ้า เมื่อพระองค์ได้ยิน พระองค์จะตอบเจ้า (อิสยาห์ 30:19)

เมื่อพระองค์ พระวิญญาณแห่งความจริงจะเสด็จมาแล้ว พระองค์จะนำท่านไปสู่ความจริงทั้งมวล เพราะพระองค์จะไม่ตรัสโดยพระองค์เอง แต่พระองค์จะตรัสสิ่งที่พระองค์ได้ยิน และพระองค์จะแจ้งให้ท่านรู้ถึงสิ่งที่จะเกิดขึ้น (ยอห์น 16:13)

พระเจ้าตรัสว่า ต่อมาในวาระสุดท้าย เราจะเทพระวิญญาณของเรามาเหนือเนื้อหนังทั้งปวง บุตรชายบุตรสาวของท่านจะพยากรณ์ คนหนุ่มของท่านจะเห็นนิมิต และคนแก่จะฝันเห็น (กิจการ 2:17)

ในวันที่ข้าร้องทูล พระองค์ได้ตอบข้า พระองค์เพิ่มกำลังจิตใจของข้า (เพลงสดุดี 138:3)

ขอให้ดู ปฐมกาล 24:63ก; เพลงสดุดี 5:3; เพลงสดุดี 42:8; เพลงสดุดี 63:5ข,6; สุภาษิต 8:17; ดาเนียล 6:10; มาระโก 1:35; และ ลูกา 6:12 ด้วย